7 Peta Dunia Tertua Yang Pernah Ditemui

Pada masa kini, kita boleh menggunakan aplikasi Google Maps dan seumpamanya untuk mencari sesuatu lokasi di atas muka Bumi dan melakukan navigasi. Segalanya di hujung jari anda dan lebih menarik ianya percuma untuk digunakan oleh sesiapa sahaja.

Namun, satu ketika dahulu peta merupakan sesuatu dokumen penting yang hanya dimiliki oleh orang tertentu sahaja. Ahli kriptografi, iaitu individu yang bertanggungjawab melakar peta biasanya akan meletakkan sesuatu tanda atau bandar palsu di peta mereka dengan sengaja untuk memudahkan pengecaman sekiranya peta mereka diciplak.

Perkara ini pernah kami tulis panjang lebar satu ketika dahulu mengenai bandar Agloe, sebuah bandar palsu di atas peta yang sengaja diletakkan oleh pemilik asal peta tersebut untuk mengesan sekiranya petanya diciplak oleh orang lain.

Pernahkah anda tertanya-tanya, apakah peta terawal yang dicipta manusia? Kali ini pihak Iluminasi ingin berkongsi 7 peta terawal yang pernah dihasilkan manusia. Sudah tentulah generasi awal peta ini sangat berlainan dengan peta yang wujud pada zaman ini memandangkan ilmu dan teknologi pada zaman tersebut sangatlah terhad.

Hecataeus dikenali sebagai sejarawan dan ahli geografi Yunani yang pertama. Hecataeus tinggal di kota yang sama dengan Anaximander, yang dikreditkan sebagai pembuat peta dunia pertama. Namun, mereka tidak hidup pada masa yang sama tetapi Hecataeus terinspirasi oleh karya Anaximander dan menambah baik pada peta dunianya.

Versi peta dunia Hecataeus lebih terperinci dan disertakan dengan buku berjudul Periodos ges. Buku ini merupakan karya komprehensif mengenai geografi Eropah, Asia, dan Afrika yang diketahui ketika itu. Selain memperincikan kawasan-kawasan yang diketahui, Hecataeus menyertakan maklumat tentang orang-orang dan tempat-tempat yang akan ditemui seseorang jika mereka mengikuti peta ini.

Walaupun ada peta lama yang dilukis pada zaman kuno, ahli falsafah Yunani pra-Sokrat Anaximander sering dikreditkan sebagai orang pertama yang menerbitkan peta dunia. Tidak seperti peta sebelumnya yang menampilkan jalan raya, bandar dan ciri geologi lain, Anaximander memilih untuk menunjukkan semua tanah yang dihuni yang diketahui oleh orang Yunani kuno.

Dengan cara ini, peta Anaximander adalah peta dunia pertama. Tidak ada salinan peta Anaximander yang wujud tetapi terdapat catatan bertulis yang menerangkan secara terperinci apa yang digambarkan oleh peta ini. Peta menunjukkan lokasi dikenali sebagai Eropah, Asia, dan Libya (nama yang diberikan untuk wilayah Afrika yang dikenali pada masa itu), Laut Mediterania, Laut Hitam, Sungai Nil, Danau Maeotis dan Sungai Phasis (sekarang dipanggil Rioni).

Imago Mundi atau lebih dikenali sebagai peta Babylon Dunia dianggap antara peta dunia tertua kerana peta yang menggambarkan dunia yang diketahui pada masa itu. Kawasan di peta dilabelkan dan peta yang diukis di tanah liat ini juga mengandungi keterangan pendek (sebahagiannya dipercayai hilang) ditulis dalam bentuk cuneiform.

Peta yang diukir menggambarkan Babylon  di tengahnya, berdekatannya adalah tempat-tempat seperti Assyria dan Elam semuanya dikelilingi oleh "Laut Garam" yang membentuk bulatan di sekitar bandar. Peta ini dijumpai di sebuah bandar bernama Sippar di Iraq dan kini dipamerkan di British Museum di London.

Peta Turin Papyrus secara meluasnya dianggap sebagai peta topografi tertua yang ada dari dunia kuno. Peta ini dibuat sekitar tahun 1160 SM dan kerana penyimpan rekod Mesir kuno yang teliti, para penyelidik tahu siapa yang melakarnya dan untuk apa peta itu dibuat.

Peta itu dilukis oleh seorang jurutulis terkenal Amennakhte dan dilukis untuk Ramesses IV yang ingin menggali Wadi Hammamat di Gurun Timur. Ramessess IV ingin menggunakan batu bekhen (batu pasir metagraywacke) untuk membina patung-patung dirinya.

Peta yang terukir pada batu bersaiz tangan yang terdapat di gua Abauntz Lamizulo di wilayah Navarre di Sepanyol dipercayai peta tertua yang pernah dijumpai di Eropah Barat. Batu itu pada mulanya ditemui pada tahun 1994 dan penyelidik memerlukan sekitar 15 tahun untuk menguraikan makna garis-garis yang terukir pada batu itu.

Menurut pasukan penyelidik yang dipimpin oleh Pilar Utrilla dari University of Zaragoza di Sepanyol, semua ukiran ini dapat menjadi lakaran atau peta ringkas yang menggambarkan keadaan sekitar gua itu. Ianya mungkin digunakan untuk merancang aktiviti perburuan yang akan datang atau mungkin kisah naratif dari kisah yang telah terjadi.

Lukisan prasejarah yang terdapat di gua Lascaux adalah beberapa karya seni yang paling indah dan terkenal yang ditinggalkan oleh nenek moyang kita. Terdapat beribu-ribu haiwan, manusia, dan tanda-tanda abstrak dalam lukisan dan banyak tafsiran mengenai apa yang dilukiskan dalam lukisan tersebut telah disampaikan selama bertahun-tahun.

Salah satu teori yang lebih baru menunjukkan bahawa beberapa lukisan mungkin merupakan peta bintang prasejarah. Menurut penyelidik Jerman Dr Michael Rappenglueck dari University of Munich, beberapa titik di kawasan lukisan yang dikenali sebagai Shaft of the Dead Man sesuai dipadankan dengan buruj seperti Taurus, Pleiades dan Summer Triangle.

Peta gading raksasa yang ditemui dari kampung Pavlov di Republik Czech ini dipercayai merupakan peta tertua yang terkenal di dunia. Walaupun ahli arkeologi tidak begitu pasti, tanda pada gading itu mungkin menggambarkan pemandangan Pavlov pada masa itu.

Tanda melengkung yang dilakar dianggap mewakili sungai Dyje (Thaya). Terdapat juga simbol yang menunjukkan lereng tanah liat yang hilang pada abad ke-20 setelah digunakan untuk membuat batu bata. Peta gading raksasa asal disimpan di Institut Arkeologi Akademi Sains Republik Czech di Brno.


5 Perkara Tak Masuk Akal Tentang Adiwira Popular

Menjadi seorang adiwira memang memenatkan. Seseorang perlu bergelumang dengan dua kehidupan berbeza; identiti asal dan identiti rahsia melawan penjahat setiap hari.

Walaupun begitu dalam menyeimbangkan dua jadual berbeza itu - sebenarnya berlaku banyak kecuaian, keculasan atau perkara yang sering kali diabaikan adiwira-adiwira ini, yang sebenarnya memberikan risiko tinggi kepada mereka dan orang sekeliling mereka.

Apakah kecuaian yang kami sebutkan? Berikut adalah lima perkara tak masuk akal tentang tabiat harian seorang adiwira, yang jelas tidak logik tetapi enggan dibincangkan penciptanya.

Bruce Wayne atau 'Batman' menjadikan waktu malam sebagai waktu di mana dia mencegah jenayah.

Dengan mengenakan kostum kelawar, celak mata hitam serta suara yang sengaja digaraukan, Batman berjaya melindungi identiti asalnya sebagai seorang hartawan kaya yang menguasai sebuah empayar perniagaan besar.

Masalahnya, walaupun secergas mana sekalipun Bruce Wayne - dia masih seorang manusia biasa. Dia memerlukan tidur yang cukup dan masa yang memadai untuk pulih dari kecederaan. Komik dan filem Batman jarang memaparkan aspek ini kecuali apabila berlakunya kecederaan kritikal.

Bruce Wayne seringkali digambarkan cergas, bertenaga dan bergaya ke pejabat seolah-olah cukup tidurnya. Wajahnya kekal kacak, tanpa kesan lebam atau luka walaupun dibelasah penjahat yang jauh lebih kuat dari dia, tiada masalah untuk memulakan tugasnya.

Apa yang lucu, tiada seorang pun pekerja empayar perniagaan sebesar Wayne Enterprise yang meragui identiti keduanya.

Superman  digambarkan gemar menggunakan lokasi tersembunyi seperti lorong dan pondok telefon untuk menukar persalinannya; menukarkan identitinya daripada Clark Kent, wartawan lemah yang mudah dibuli kepada Superman yang perkasa.

Pondok telefon tu pun dah tak masuk akal dah pada zaman moden. Berapa kerat sangat pondok telefon sebegitu masih digunakan? Takkanlah tak ada orang pelik kenapa Clark Kent masih suka masuk pondok telefon? Nasib baik dalam beberapa dekad ini transformasi sebegini jarang dipaparkan lagi.

Yang lebih aneh, bila Superman selesai bertukar baju - baju yang dipakai Clark akan ditinggalkan dilokasi asalnya. Apa berlaku pada baju-baju itu?

Adakah Superman akan kembali ke pondok telefon itu untuk mengutip semula baju yang dipakai atau ada individu gelandangan yang gembira menjumpai baju kemeja lengkap dengan tali leher setiap hari?

Tidak nampak Superman membawa sebungkus plastik berisi pakaian itu, semasa dia berlawan dengan orang jahat jadi jelas dia meninggalkannya dalam pondok telefon itu.

Ada pihak menyebut Superman menggunakan kuasanya untuk memampatkan bajunya dalam poket kecil pada jubah panjangnya. Lemah sungguh alasannya.

Keperkasaan Ultraman dan ahli keluarganya dalam melindungi bumi dari serangan kaiju atau raksasa-raksasa menggerunkan, tidak boleh disangkal.

Walaupun demikian setiap kali berlakunya pertembungan, bandar Tokyo di Jepun boleh dilihat hancur musnah menjadi medan pertarungan kedua-dua makhluk gergasi.

Jika dilihat pada kadar kemusnahan yang berlaku, mustahil untuk Jepun mampu menjadi kuasa ekonomi dunia yang dapat kita lihat sekarang. Ini kerana banyak bangunan runtuh, kediaman dimusnahkan dan jumlah individu yang terkorban akibat pertempuran layak dikatakan tak terkira ramainya.

Mungkin kerana efisiennya kerajaan Jepun serta semangat kerjasama mereka, dalam masa singkat saja bandar yang sebelum ini musnah berjaya dibangunkan semula dan pusat-pusat ekonomi kembali beroperasi.

Adakah kerajaan Amerika Syarikat yang menanggung segala kos, dek wujudnya hubungan kerjasama ekonomi dan ketenteraan antara kedua-dua kerajaan? Pernahkah Ultraman terfikir tentang nyawa yang telah terkorban hanya kerana tindakan dia?

Setiap kali berlakunya keganasan, perwira-perwira dari Jepun seperti Masked Rider atau Super Sentai akan hadir menggunakan identiti manusia mereka pada mulanya cuba bertarung.

Namun tanpa kekuatan luar biasa mereka, mereka pastilah akan tewas dulu. Dalam keadaan terdesak adiwira-adiwira ini akan 'menyeru' kuasa mereka menggunakan gaya dan aksi tertentu, seterusnya bertukar menjadi adiwira sebenar yang berkuasa tinggi.

Tiap-tiap kali dalam semua episod, transformasi yang berlaku akan memakan masa 30 ke 1 minit, belum mengambil kira waktu untuk adiwira Jepun itu menayangkan gaya keperwiraan mereka sama ada secara individu atau berkumpulan.

Daripada mula bertukar sehinggalah sedia untuk bertempur, pastilah lebih 1 minit diperlukan, lebih jika setiap anggota punya pose berbeza.

Apa yang ganjil dalam tempoh tersebut raksasa dan penjahat yang sebelum itu sibuk bertarung melakukan onar, boleh pula menunggu dengan sabar adiwira itu bertukar tanpa sedikitpun berusaha untuk mengganggu transformasi mereka.

Konco-konco orang jahat yang sebelum itu sibuk membelasah juga tekun menunggu semua itu selesai sebelum kembali bertarung, mengakibatkan mereka akhirnya dibelasah selepas itu.

Dari manakah datangnya kesabaran penjahat ini dalam memastikan adiwira selesai bertukar? Kenapa mereka tak ambil kesempatan menyerang saja adiwira ketika itu, menyelesaikan pertarungan sebelum pertarungan sebenar bermula?

Jika Superman gemar meninggalkan sampah baju dan Ultraman gemar meruntuhkan bandar, Spiderman pula cukup terkenal di kalangan pekerja majlis perbandaran di mana adiwira itu berkhidmat sebagai individu paling banyak membuat kotor dalam bandar.

Anda cuba pusing keliling rumah anda, cari sarang labah-labah untuk dibersihkan. Mesti setengah hari diperlukan untuk kerja pembersihan. Itu baru sebuah rumah - Spiderman pula gemar memancutkan jaringnya ke bangunan-bangunan tinggi untuk bergerak ke sana ke mari.

Masalahnya, anda cuba tengok ke arah mana Spiderman menembak jaringnya - semua ke kawasan bangunan tinggi yang susah untuk dibersihkan. Pekerja majlis perbandaran perlu menggunakan kren hanya untuk mencabut jaring itu dari dinding.

Satu bangunan berapa lama agaknya diambil untuk dibersihkan? 10 bangunan? 100 bangunan?

Paling teruk berkenaan Spiderman ini - jaringnya itu pula merupakan sejenis gentian kimia yang mempunyai kekuatan tensil yang cukup tinggi, sangat kuat melekat serta cukup sukar untuk dicabut berikutan keperluan menampung beban hayunan yang besar.

Walaupun ada usaha untuk menerangkan bahawa jaring labah-labah Spiderman terhasil daripada sebatian kimia yang akan terurai selepas 1 jam ditembak, ini masih tidak menjelaskan tentang kemampuan watak itu dalam trilogi awal filem Spiderman lakonan Tobey Maguire.

Dalam ketiga-tiga filem itu, jaring labah-labah yang keluar daripada tembakan Spiderman adalah sebatian semulajadi yang dihasilkan sendiri oleh tubuh Peter Parker. Adakah cecair itu akan terurai seperti mana yang diperkatakan?

Apa pula pandangan majlis perbandaran sekiranya mereka tahu jaring labah-labah yang memenuhi bandar itu, terhasil daripada proses semulajadi tubuh seorang lelaki?

Tolonglah Spiderman. Orang lain boleh naik motor atau kereta semasa bertugas. Jangan rosakkan keindahan tempat awam hanya untuk kesenangan sendirilah.


Fahami Negara-Negara Paling Tua Di Dunia

Sebenarnya, terdapat banyak negara di dunia yang mempunyai sejarah yang panjang dan mengagumkan. Namun, untuk menentukan negara manakah tertua di dunia, kita harus terlebih dahulu membezakan antara sesebuah negara dan empayar.

Empayar ditakrifkan sebagai satu unit politik di mana peraturannya meliputi kawasan besar merangkumi beberapa buah negara atau wilayah.

Manakala negara pula didefinisikan sebagai sebuah kawasan yang meliputi negeri-negeri berdaulat dengan wilayah, populasi dan pemerintahannya sendiri.

Empayar wujud sejak zaman kuno lagi seperti di China, Jepun, Parsi (Iran) Yunani, Rom, Mesir, Turki dan India. Namun, ia berbeza dengan negara moden yang kita kenali pada hari ini.

Tarikh tertubuhnya empayar-empayar ini tidak berkaitan dengan penubuhan negara moden walaupun kedua-dua itu berada pada tempat yang sama. Biasanya, empayar mempunyai pemerintahan pusat yang memerintah jajahan mereka yang luas.

Pembentukan empayar kuno sebahagian besarnya terdiri daripada gabungan kota-kota atau wilayah kekuasan yang bertindih dengan pemerintahan setempat. Biasanya, wilayah sesebuah empayar itu diperolehi melalui peperangan atau perkahwinan diraja.

Wilayah atau kota di dalam sesebuah empayar bukanlah berfungsi sebagai entiti yang bersatu tetapi dianggap sebahagian dari kerajaan yang sama.

Empayar adalah jauh berbeza dengan negara-negara moden atau negara berdaulat. Kebanyakan negara moden muncul pada abad ke-19. Negara moden dan empayar hanya bertembung untuk masa yang singkat.

Biasanya, kejatuhan sesebuah empayar adalah permulaan bagi kewujudan negara moden. Negara yang ada pada hari ini muncul dari pembubaran empayar dan terbentuk di sekitar komuniti yang berkongsi geografi, bahasa dan budaya.

Walaupun sukar untuk menentukan negara mana paling lama wujud tetapi terdapat tiga negara yang paling kerap disebut para pengkaji sebagai negara tertua di dunia.

Dalam banyak catitan, Republik San Marino yang merupakan salah satu negara terkecil juga dipercayai sebagai negara tertua di dunia. Negara unik yang terletak di dalam negara Itali ini ditubuhkan pada 3 September tahun 301 SM.

Sebuah biara di puncak Gunung Titano yang dibina pada abad ke-6 SM dikatakan pusat komuniti dan pemerintahan San Marino. Walau bagaimanapun, negara ini tidak diakui sebagai merdeka sehinggalah pada tahun 1631 Masihi oleh pope yang merupakan individu paling berkuasa ketika itu.

Perlembagaan San Marino yang ditulis pada tahun 1600 merupakan perlembagaan tertua di dunia.

Sejarah Jepun sebagai sebuah empayar dan negara boleh dikatakan agak membingungkan. Menurut sejarah Jepun, maharaja kolonial pertama iaitu Maharaja Jimmu telah menubuhkan negara Jepun pada 660 SM.

Namun, tidak sehingga sekurang-kurangnya sehingga abad ke-8 Masehi barulah agama dan budaya Jepun yang ada pada hari ini tersebar ke seluruh kepulauan itu.

Sepanjang sejarahnya yang panjang, Jepun telah mempunyai pelbagai jenis pemerintahan dan pemimpin. Walaupun negara itu meraikan tahun 660 SM sebagai tahun penubuhannya tetapi Jepun moden yang kita kenali pada hari ini sebenarnya bermula pada era Pemulihan Meiji pada 1868.

Dinasti pertama yang tercatat dalam sejarah China adalah kira-kira 3,500 tahun yang lalu ketika dinasti Shang memerintah dari abad ke-17 hingga ke-11 SM.

Namun, negara moden China meraikan tahun 221 SM sebagai tarikh penubuhannya. Pada tahun 221 SM, Qin Shi Huang mengisytiharkan dirinya sebagai maharaja China yang pertama. China telah melalui banyak perubahan dan dinasti untuk menjadi negara yang kita kenali pada hari ini.

Pada abad ke-3 Masihi, dinasti Han telah menyatukan budaya dan tradisi Cina. Namun, kaum Mongol telah menyerang China pada abad ke-13 dimana mereka menghapuskan sebahagian populasi dan kebudayaan negara itu.

Dinasti Qing merupakan dinasti terakhir China dan telah digulingkan semasa revolusi pada tahun 1912 yang menjadi permulaan kepada Republik China.

Akhirnya, Republik China telah digulingkan oleh pemberontak komunis, Mao Tse Tung, pada tahun 1949 dan bermulanya Republik Rakyat China. Inilah China yang dunia kenali pada hari ini.

Negara-negara moden seperti Mesir, Iraq, Iran, Greece dan India sebenarnya mempunyai sejarah empayar kuno yang lama. Namun, negara moden pada hari ini sangat sedikit mencerminkan empayar pada masa lalu.

Sebahagian besar negara-negara moden ini sebenarnya muncul pada abad ke-19. Kebanyakan nama negara moden yang dikenali pada hari ini juga sebenarnya tiada dalam catatan sejarah lama.

Selain San Marino, Jepun dan China, terdapat beberapa lagi negara moden yang telah lama ditubuhkan dan mempunyai sejarah yang panjang. Antaranya ialah :


5 Realiti Tentang 'Bekerja Dari Rumah' Yang Baru Kita Faham Semasa PKP

Dua tahun lepas sekiranya anda rajin membaca luahan perasaan golongan pekerja dalam internet, anda akan mendapati ramai individu suka membayangkan mereka bekerja dari rumah.

Pada pandangan kumpulan seperti ini, bekerja dari rumah banyak faedahnya. Tidak perlu bersesak atas jalan raya, tidak perlu bersusah mencari parkir, tidak perlu berhimpit dalam pengangkutan dan paling 'best'; tidak perlu melayan kerenah dan kehendak 'boss' di pejabat serta politik pejabat yang menjengkelkan setiap hari.

Dalam erti kata lain ramai mengidam nak kerja dari rumah. Awal tahun 2020, doa anda dipenuhi selepas PKP diamalkan di seluruh negara memaksa kita benar-benar bekerja dari rumah dan ada yang masih kekal, sehingga kini. Dah setahun lebih kita dalam situasi ini - apa yang sudah anda pelajari tentang bekerja dari rumah?

Tak senang kan bekerja dari rumah? Susah sebenarnya cuba jadi produktif di rumah disebabkan banyaknya gangguan yang akan mengalihkan perhatian dan fokus kita jika dibandingkan dengan kerja di pejabat.

Jika di pejabat anda boleh duduk 2 ke 3 jam untuk melakukan sesuatu tugasan, tetapi di rumah sukar untuk kita dapat meluangkan masa sedemikian rupa - melainkan anda tinggal seorang diri.

Anda mungkin diganggu pasangan yang meminta tolong, anak-anak yang merengek, adik-beradik yang tiba-tiba nak membincangkan sesuatu atau ibu bapa yang perlu perhatian anda. Mungkin juga anda ada rakan serumah yang perlu pasang radio kuat semasa kerja.

Ada sebab kenapa suasana pejabat membantu kita, walaupun ada kalanya pejabat itu bersifat autoritarian sekalipun peraturannya. Kita tak terganggu, kita mudah fokus dan kita diberikan suasana yang sama setiap pekerja di mana semua orang tak boleh buat kepala sendiri, semasa bekerja.

Bagi ibu bapa bekerja yang perlu bekerja di rumah dan menguruskan persekolahan anak-anak melalui internet - banyak sebenarnya masa yang perlu kita luangkan dalam membantu mereka menguruskan kelas.

Ada sekolah memulakan kelas seawal 7.45 pagi dan ada yang mula pada jam 9 pagi, tetapi majoritinya hanya tamat sekitar jam 11.30 ke 1.30 tengahari. Dalam tempoh waktu tersebut, ibu bapa bukan saja perlu memantau kelas anak-anak malahan perlu juga menyiapkan sarapan pagi dan makan tengahari, memastikan anak tidak lapar serta siap untuk memulakan kelas.

Selama ini ramai antara kita memandang ringan kesan baik yang disediakan sekolah dalam menguruskan perihal anak-anak, apabila dalam tempoh beberapa jam anak-anak bukan lagi bawah tanggungjawab kita.

Peranan makcik kantin dalam menyediakan makan dan minum anak setiap hari banyak meringankan tugas kita kan?

Siapa nak kekal kerja dalam talian sepenuh masa walaupun selepas tamat PKP kelak? Penulis tak nak. Bila kita dah lalui sendiri barulah kita sedar terpaksa menghadap mesyuarat 2-3 jam dengan orang betul depan mata kita jauh lagi elok daripada perlu menghadap skrin 2-3 jam untuk bermesyuarat.

Senang betul kita nak terbuat perkara lain semasa mesyuarat digital itu berlangsung. Sekali-sekala meeting cara dalam talian seronok juga, tapi bila dah jadi setiap hari - jemu juga. Nak juga kita meeting siap ada minuman dan kuih disediakan bukan?

Paling teruk sekali kerja on-line ni, interaksi dan maklum balas yang kita terima boleh jadi berbeza-beza cara penerimaannya. Susah kita nak sahihkan sesuatu informasi dengan betul dan arahan yang diterima juga mungkin boleh disalah tafsir.

Setiap orang mesti pernah alami situasi di mana kita salah faham mesej-mesej yang kita dapat melalui aplikasi mesej, dalam kepala kita mesej tu berbunyi kasar dan macam nak merendahkan keupayaan kita - tetapi sebenarnya nadanya normal saja kan?

Macam tu lah kerja dalam talian ni. Kita angguk faham, tapi banyak sebenarnya salah faham boleh berlaku.

Paling penulis rindu adalah interaksi penulis dengan manusia sebenar, yang dapat penulis lihat depan mata. Semenjak kerja dalam talian dalam tempoh lama ni, penulis bukan saja rindu dengan pembantu tadbir pejabat penulis yang comel tu sebab dah lama tak bersua, bahkan kakak cleaner pun adakalanya dirindui penulis.

Seronok dapat bercakap dan bergelak ketawa dengan orang betul! Seronok dapat mengumpat boss dan geng-geng yang setiap masa nak kipas dia. Rindu betul nak bertekak dengan pekerja lain secara bersemuka.

Paling penulis rindu kawan-kawan sepejabat yang dulu setiap kali rehat akan sama-sama lepak minum, setiap orang akan bawa cerita dan pandangan masing-masing yang berbeza.

Dulu waktu kerja pejabat, ramai yang merungut jadual kerja kongkong kita. Kan? KAN? Tetapi selepas dah kerja dari rumah ni, barulah kita boleh nampak kenapa perlu ada jadual dan kenapa pekerja perlu dipaksa ikut jadual.

Kerja tak berjalan pun kalau jadual kerja berubah-ubah ikut suka kita hari-hari. Kita rasa dengan jadual fleksibel, kita akan lebih mudah buat kerja. Realitinya jadual fleksibel yang kita tetapkan sendiri itulah yang akan 'memudahkan' kita tangguh kerja kita.

Rutin pergi kerja pagi, balik kerja petang tu sebenarnya banyak membantu membentuk disiplin kita dalam bekerja. Bagi kebanyakan orang, sekali jadual kerja hari itu tamat - kita dah tak perlu dah fikir pasal kerja.

Bekerja dari rumah ni memberikan kebebasan kepada boss untuk jadualkan mesyuarat serta perbincangan bila-bila masa dia suka. Mesyuarat malam? Dah rasa. Mesyuarat pagi buta pun penulis dah rasa. Dengan adanya jadual, boss tu sendiri jadi segan nak ganggu kita.

Bila dah tak ada jadual, dia boleh pulak buat suka hati dia.

Penulis tak sabar betul nak kembali kepada rutin asal pergi kerja pagi, balik kerja petang. Mungkin anda boleh bentuk disiplin anda dan mampu benar produktif bekerja dari rumah, tapi penulis tak bolehlah.


Misteri Lubang Gergasi di Yaman - Telaga Neraka Barhout

Diselubungi oleh misteri dan kisah-kisah syaitan, Telaga Barhout di timur Yaman yang juga dikenali sebagai "Telaga Neraka" adalah satu keajaiban semula jadi yang mungkin disalahertikan.

Terletak lebih hampir dengan sempadan Oman berbanding ibu kota Yaman iaitu Sana'a sekitar 1,300 kilometer, lubang gergasi di padang pasir wilayah Al-Mahra ini mempunyai lebar 30 meter dan kedalamannya dikatakan sekitar 100 hingga 250 meter.

Menurut pihak berkuasa Yaman, mereka sendiri tidak tahu apa yang terdapat di dalamnya dan kedalaman telaga yang dinyatakan hanyalah anggaran semata-mata kerana masih belum ada yang sampai ke dasarnya.

Malah, para saintis dan pengembara Yaman sendiri masih belum sampai ke dasar disebabkan kekurangan oksigen dan bau pelik dalam telaga ini memaksa mereka naik semula ke daratan.

Babhair memberitahu bahawa mereka telah melawat kawasan tersebut dan memasuki Telaga Barhout, sehingga ke kedalaman sekitar 50 hingga 60 meter sahaja.

Kerana terlalu dalam, cahaya matahari tidak sampai ke dalam struktur ini dan terlalu sedikit yang boleh dilihat dari pinggir telaga ini kecuali burung-burung yang terbang keluar dan masuk.

Juruvideo yang cuba untuk membuat rakaman jarak dekat telaga ini memberitahu bahawa ia adalah sesuatu yang mustahil untuk dilakukan dan kepercayaan orang tempatan berkata bahawa objek berhampiran telaga ini boleh disedut ke dalamnya.

Babhair juga memberitahu bahawa telaga ini berusia berjuta-juta tahun. Malah, ia memerlukan lebih banyak kajian dan penyiasatan.

Selama berabad-abad, terdapat kisah-kisah yang diceritakan tentang makhluk ghaib seperti jin tinggal dalam telaga ini.

Cerita rakyat tempatan mengatakan bahawa ia diciptakan sebagai penjara untuk iblis, anggapan yang diperkuatkan oleh bau busuk yang naik ke darat dari lubang ini.

Ada yang mengatakan bahawa ia adalah pintu yang disumpah di mana suatu hari nanti iblis akan merangkak keluar darinya untuk memusnahkan dunia.

Malah, terdapat cerita yang mengatakan bahawa jin sendiri yang menggali lubang ini untuk salah satu Raja Kerajaan Himyarite, yang memerintah wilayah ini pada zaman kuno.

Ramai penduduk tempatan bukan sahaja berasa resah untuk mengunjungi lubang gergasi ini, tetapi juga tidak selesa bercakap tentang Telaga Barhout kerana takut nasib buruk yang akan melanda mereka.

Ini kerana telaga ini dikatakan boleh mengancam nyawa di muka Bumi ini dan orang Yaman telah lama hidup dalam keadaan yang tidak aman.

Seorang warganegara Yaman yang dikenali sebagai Ammar Hashem Mohammed Osman menulis bahawa dia melakukan khidmat ketenteraan wajib di sebuah kem berhampiran Telaga Neraka ini dan mendakwa bahawa bau yang datang dari lubang ini adalah yang paling dahsyat pernah dialaminya.

Ammar yakin bahawa air dari telaga tersebut mempunynai kaitan dengan Telaga Barhout, namun ini tidak dapat disahkan sehinggalah kajian lanjut dilakuan.

Dan dengan situasi buruk di Yaman dan orang tempatan yang takut untuk berbicara tentang tempat ini apatah lagi untuk menerokanya, Telaga Neraka ini pasti akan mengekalkan aura mistiknya untuk jangka masa yang lebih lama.

Negara ini dibelenggu perang saudara sejak 2014 antara pemerintah dan pemberontak Huthi.

Pertubuhan Bangsa-Bangsa Bersatu mengatakan bahawa Yaman mengalami krisis kemanusiaan terburuk di dunia, dengan puluhan ribu nyawa terbunuh, berjuta-juta orang kehilangan tempat tinggal dan dua pertiga dari 30 juta penduduknya bergantung kepada bantuan.


8 Hidupan Penting Yang Menjaga Keseimbangan Ekosistem Bumi

Setiap tumbuhan dan haiwan yang ada di muka Bumi ini bukanlah diciptakan Tuhan dengan sia-sia. Setiap satunya mempunyai peranan dan kepentingan masing-masing di atas muka Bumi dalam mengekalkan keseimbangan ekosistem sedia ada.

Disebabkan itulah kepupusan sesuatu haiwan amat menggusarkan para saintis kerana dikhuatiri akan menyebabkan keseimbangan dalam rantaian makanan dan ekosistem semulajadi. Kali ini, pihak Iluminasi ingin berkongsi 8 hidupan yang amat penting dalam memastikan keseimbangan ekosistem Bumi dan peranannya.

Lebah beperanan sejak 100 juta tahun yang lalu sebagai komponen ekosistem yang sihat dan berkembang. Evolusi mereka sebagai serangga pendebungaan sangat penting bagi kitaran hidup beberapa spesies tumbuhan. Ini telah menjadi hubungan semi-simbiotik yang aman dan saling menguntungkan selama bertahun-tahun lamanya.

Dianggarkan bahawa sekitar 70% tanaman yang kita makan bergantung pada interaksi antara tanaman dan lebah ini. Malangnya, penggunaan racun perosak moden mengancam hubungan yang sangat penting ini dan dikhuatiri akan menganggu keseimbangan ekosistem ini pada masa hadapan.

Jerung memainkan peranan penting bagi mengekalkan keseimbangan ekosistem di lautan. Sebagai pemangsa di puncak rantaian makanan, mereka membantu mengekalkan populasi spesies lain di lautan. Ketakutan haiwan laut terhadap jerung menyebabkan beberapa spesies mengubahnya penggunaan habitat dan tahap aktiviti mereka, mengelakkan satu spesies memonopoli sumber daya yang terhad.

Jerung membantu menjaga kesihatan ekosistem laut, termasuk kesihatan rumpai laut dan terumbu karang. Malangnya, pelbagai aktiviti alam sekitar dan perbuatan manusia telah merosakkan populasi mereka selama beberapa dekad. Dan sekiranya bilangan jerung merosot, lautan akan menerima akibat buruknya.

Kulat terdapat dalam pelbagai bentuk dan saiz. Ada yang membusuk makanan kita, ada yang memberi kita penisilin dan ada yang boleh dinikmati sebagai juadah. Secara ringkasnya, tanpa pelbagai jenis kulat di seluruh dunia kehidupan dengan cepat akan menghadapi masalah serius.

Kulat memainkan peranan penting dalam melepaskan kembali nutrien ke dalam rantai makanan setelah  tumbuh-tumbuhan dan haiwan mati. Oleh itu, mereka adalah pengitar semula jadi dunia. Walaupun begitu, banyak spesies menghadapi kepupusan daripada pencemaran dan aktiviti pertanian.

Kelawar mempunyai kedudukan penting dalam ekosistem dengan memainkan peranan penting mengawal populasi serangga perosak, seterusnya membolehkan pokok-pokok tanaman seperti pisang, mangga, kurma dan seumpamanya hidup subur dan hasilnya dapat dinikmati.

Malah, beberapa spesies haiwan ini juga menyediakan strategi pendebungaan penting untuk beberapa tanaman. Kelawar juga menjimatkan perbelanjaan berjuta-juta dolar dalam penggunaan racun perosak. Malangnya, beberapa spesies dari mereka kini terancam dan banyak pihak berkuasa tempatan di seluruh dunia sekarang melindungi mereka kerana tahu peranan penting yang dimainkan mereka.

Cacing tanah mempunyai peranan yang sangat penting bagi biosfera Bumi. Mereka berperanan untuk mengudara tanah dan memperkayanya dengan organik dan mineral yang sangat diperlukan melalui najis mereka. Nutrien inilah yang diperlukan untuk tumbuh-tumbuhan untuk hidup subur.

Malangnya, cacing tanah turut berada di bawah ancaman serius akibat daripada penggunaan tanah secara berlebihan dan pembuangan bahan kimia yang merosakkan sifat tanah dengan menjadikannya lebih berasid. Tanah dengan pH yang rendah ini sememangnya memberi kesan serius pada kemampuan cacing tanah untuk membiak.

Penjanaan oksigen oleh fitoplankton jauh lebih besar daripada daripada sumbangan hutan di darat dengan fitoplankton menghasilkan sekitar 2/3 oksigen atmosfera dunia. Mereka juga berperanan penting sebagai asas rantai makanan.

Tidak dapat dikira betapa pentingya peranan mikro-organisma ini hidup di Bumi. Tanpa mereka, jumlah oksigen bebas di atmosfera akan jauh lebih rendah menjadikannya sangat tidak selesa untuk hidup di planet ini.

Semut berperanan untuk menggemburkan dan mengudarakan tanah, seterunya membolehkan air dan oksigen sampai ke akar tanaman. Semut juga membawa benih ke dalam terowongnya untuk memakan elaiosom berkhasiat yang merupakan sebahagian daripada biji benih.

Semut memakan pelbagai jenis bahan organik dan menyediakan makanan untuk pelbagai organisma. Semut juga merupakan sumber makanan binatang lain secara langsung dan menjadi inspirasi untuk pembangunan kecerdasan buatan atau AI. Kenaikan suhu global boleh memberi kesan serius kepada populasi semut di seluruh dunia.

Terumbu karang melindungi garis pantai dari ribut dan hakisan, menyediakan pekerjaan untuk masyarakat setempat dan menawarkan peluang untuk rekreasi. Mereka juga merupakan sumber makanan dan ubat baru. Lebih setengah bilion orang bergantung pada terumbu karangng untuk makanan, pendapatan dan perlindungan.

Memancing, menyelam dan snorkeling berdekatan terumbu menjana pendapatan ratusan juta dolar untuk masyarakat setempat. Nilai ekonomi bersih terumbu karang dunia dianggarkan hampir puluhan juta dollar US setahun. Pertambaham paras laut dan suhu di seluruh dunia mengancam masa depan banyak terumbu karang di seluruh dunia.


7 Jenama Jam Tangan Paling Mahal di Dunia

Penghasilan jam tangan telah bermula dari abad ke-16 lagi. Setelah ratusan tahun, reka bentuk, ciri dan prinsip menghasilkan jam tangan telah banyak berkembang dari masa ke masa.

Jam tangan mekanikal yang begitu mahal di pasaran pada hari ini bukan hanya sekadar memberitahu masa. Ia juga merupakan barang perhiasan mewah yang dibeli oleh orang kaya sebagai pelaburan dan hobi.

Apakah yang membuatkan sesetengah jam tangan ini begitu mahal? Sebenarnya, terdapat beberapa faktor penting hang mempengaruhi harga sesebuah jam tangan itu seperti:

Dalam artikel ini, kami akan menyenaraikan beberapa jenama jam tangan yang paling ekslusif dan termahal dunia. Hasil pertukangan yang hampir sempurna dan kehalusan yang tidak dapat ditandingi telah menjadikan jenama mereka berbeza berbanding jenama-jenama lain.

Model terkenal : Speedmaster, Bullhead, Planet Ocean dan Skywalker X-33

Syarikat Omega telah bertukar nama sebanyak tiga kali sejak tahun 1848. Kebanyakan rekaan jam tangan Omega pada hari ini berbentuk moden tetapi masih mengekalkan ciri-ciri klasik.

Jam tangan Omega termahal yang pernah dijual adalah keluaran 1960 milik Elvis Presley. Jam itu mendapat bidaan sebanyak RM 7.5 juta dalam lelongan yang diadakan di Geneva pada 2018.

Satu lagi model iaitu Omega Stainless Steel Tourbillion 201 pula dijual pada harga RM 5.9 juta pada lelongan Geneva 2017.

Model Speedmaster Professional Chronograph merupakan jam tangan pertama yang dipakai angkasawan (Buzz Aldrin) di Bulan ketika misi Apollo 11 NASA.

Selama hampir 200 tahun beroperasi, Jaeger-LeCoultre telah mendaftarkan sebanyak 400 paten jam dan menghasilkan ratusan penemuan baru dalam dunia jam. Syarikat ini kini dimiliki oleh kumpulan mewah dari Switzerland iaitu Richemont.

Salah satu model mereka yang paling rumit adalah Hybris Mechanica a Grande Sonnerie yang mempunyai 26 komplikasi. Hanya 30 unit sahaja model ini dihasilkan dan ia dijual pada harga RM 10 juta.

Syarikat ini juga menghasilkan pergerakan mekanikal terkecil dunia iaitu model Caliber 101 di mana 98 kompunen asalnya hanya seberat kira-kira 1 gram.

Pada tahun 1953, Ratu Elizabeth II memakai salah satu jam tangan jenama Jaeger-LeCoultre ketika ditabal menjadi Ratu United Kingdom.

Model terkenal : Lange 1, Lange 1815, Zeitwerk dan Grand Complication

Jenama A. Lange & Söhne ini boleh didapati di cawangan kedai mereka yang berada di lebih 70 buah negara di seluruh dunia. Namun, hanya beberapa ribu unit sahaja jam tangan jenama ini dihasilkan setiap tahun. Hampir semua reka bentuk jam tangan jenama ini mempunyai reka bentuk unik gaya klasik Inggeris.

Dalam lelongan Geneva 2018, satu jam tangan model 1815 Homage to Walter Lange dijual pada harga RM 3.54 juta. Ia merupakan model pertama tahun 1815 yang dihasilkan sendiri oleh pengasas jemana itu, Ferdinand Adolph Lange.

Pada 2013, syarikat itu melancarkan model baru iaitu Grand Complication, salah satu jam tangan paling kompleks pada era ini. Hanya enam unit sahaja dihasilkan dan dijual pada harga RM 10.8 juta setiap satu.

Model terkenal : Breguet & Fils, Paris dan Sympathique Clock

Breguet merupakan salah satu jenama tertua yang menjadi pelopor beberapa teknologi pembuatan jam tangan. Jenama ini dihasilkan oleh Abraham Breguet pada tahun 1801.

Jenama yang dikenali dengan jarum jam berwarna biru ini juga sebenarnya menghasilkan beberapa lagi produk seperti barang perhiasan wanita, cufflink dan alat tulis mewah.

Dalam salah satu lelongan di Geneva pada 2016, salah satu jam saku Breguet (model Breguet & Fils No.217) dijual dengan harga RM 13.7 juta. Model paling mahal pernah dijual ialah Sympathique Clock No.128 & 5009 pada harga RM 28 juta.

Model terkenal : Reference 57260, Kallista, and Tour de I’lle

Vacheron Constantin ditubuhkan pada tahun 1755 dan sejak tahun 1992, ia telah menjadi sebahagian daripada Swiss Richemont Group. Syarikat ini mempunyai 15 butik dan lebih 500 kedai di 80 buah negara.

Dalam lelongan Genevaa Antiquorum 2005, jam saku Vacheron Constantin Ref. 402833 yang pernah dimiliki oleh Raja Fuad I dari Mesir telah dijual dengan harga RM 11.5 juta.

Pada 2015, jenama ini melancarkan model Reference 57260 yang merupakan jam mekanikal paling rumit pernah dihasilkan. Ia menampilkan 57 komplikasi berdasarkan fungsi dan mengambil masa selama 8 tahun untuk disiapkan.

Model terkenal : Rolex Daytona, Rolex GMT Master II Ice dan Sky-Dweller Oystersteel

Rolex merupakan pengeluar jam kronometer terbesar dari Switzerland. Pada tahun 2019, mereka menghasilkan lebih daripada 800,000 jam tangan dengan jumlah pendapatan sebanyak RM 21.6 bilion. Pada tahun 2020, Forbes menamakan Rolex sebagai jenama ke-8 paling berharga di dunia.

Rolex juga menghasilkan jam tangan khusus yang sesuai untuk aktiviti tertentu seperti penerbangan, pendakian gunung dan selaman laut dalam. Sebagai contoh, model Sea-Dweller yang dihasilkan pada 1967 mempunyai injap pelepasan helium bagi menyingkirkan gas itu yang terbina semasa sesi penyahmampatan.

Koleksi jam tangan pelakon vateran Hollywood, Paul Newman, iaitu Rolex Daytona merupakan jam tangan kedua termahal dunia. Ia dijual dalam satu lelongan di New York pada harga RM 73 juta.

Model terkenal : Patek Philippe Ref. 1518, Star Calibre 2000 dan Henry Graves Supercomplication

Diasaskan pada tahun 1839, Patek Phillippe merupakan jenama jam tangan paling mewah di dunia. Mereka mempunyai lebih 400 lokasi runcit di seluruh dunia. Dikatakan, keunikan sebenar jam jenama ini terletak pada pergerakannya.

Sama ada moden atau klasik, nilai penjualan semula Patek Philippe mengatasi semua jenama lain. Sehingga kini, tujuh daripada 10 jam tangan paling mahal yang pernah dilelong adalah daripada jenama Patek Philippe.

Pada lelongan Sotheby pada 2014, model Henry Graves Supercomplication dijual pada harga RM 99.6 juta. Pada lelongan Christie di Geneva pada 2019 pula, model Grandmaster Chime Ref. 6300A-010 dijual pada harga RM 129 juta dan memegang rekod sebagai jam tangan paling mahal dijual.


Fahami Sistem Sekolah Juvana Bermasalah di Malaysia

Isu anak muda dan remaja bermasalah merupakan antara isu yang cukup senang menarik perhatian masyarakat kita.

Dalam internet, kerap kali kita disajikan perkongsian video tular berkenaan kelakuan jenayah serta kesalahan melibatkan kumpulan anak muda, membabitkan kes seperti kecurian, pergaduhan, masalah seksual dan beberapa jenis kesalahan lain.

Kita sudah biasa mendengar berkenaan sekolah pelajar bermasalah iaitu Sekolah Henry Gurney,  terkenal sebagai pusat pemulihan anak-anak muda ini.

Namun tidak ramai benar-benar memahami sistem dan undang-undang sekolah juvana yang tersedia di negara kita. Jom kita pelajari serba sedikit berkenaan topik yang kontroversi tetapi cukup menarik ini.

Untuk memahami kategori individu layak diletakkan ke dalam kumpulan pesalah atau penjenayah muda, kita perlu merujuk Akta 611 atau Akta Kanak-Kanak yang telah diperkenalkan pada tahun 2001.

Keseluruhan akta ini memperjelaskan secara definisi kumpulan individu manakah yang tergolong ke dalam definisi kanak-kanak, memberikan garis panduan kepada kuasa Mahkamah Kanak-Kanak serta membentuk garis undang-undang yang berkait dengan semua aspek pelanggaran undang-undang melibatkan perlakuan individu kanak-kanak.

Semua individu di Malaysia berusia 18 tahun ke bawah termaktub dalam Akta 611, apabila kita membicarakan kelompok ini daripada aspek jenayah. Semua kesalahan melibatkan kumpulan ini layak dibicarakan dalam Mahkamah Bagi Kanak-Kanak, di mana mereka akan melalui perbicaraan secara tertutup kecuali apabila kes itu turut sama melibatkan pelaku dewasa.

Sejarahnya Mahkamah Juvana (nama lama Mahkamah Bagi Kanak-Kanak) ditubuhkan sejak tahun 1949 sebelum kita merdeka lagi. Namanya diubah sejak pengenalan Akta 611, yang bertanggungjawab memperincikan semua kes berkaitan jenayah bukan membawa kepada hukuman mati individu 10 ke 18 tahun usianya.

Dalam sistem Mahkamah Kanak-Kanak, seorang majistret bertindak sebagai ketua perbicaraan dibantu oleh dua orang penasihat. Salah seorang penasihat mestilah individu berjantina wanita.

Apabila seseorang kanak-kanak diminta hadir ke mahkamah bagi perbicaraan, adalah menjadi tanggungjawab ibu atau bapanya memastikan kehadirannya.

Kegagalan memastikan kehadiran anak mereka akan membolehkan ibu atau bapanya didenda RM5,000 atau penjara 2 tahun. Sepanjang perbicaraan, ibu, bapa atau penjaga perlulah senantiasa ada di mahkamah menemani tertuduh.

Kuasa mahkamah boleh menentukan apakah bentuk hukuman yang bakal dikenakan berdasarkan budi bicara majistret serta pandangan panel penasihatnya.

Bagi kes kesalahan ringan seorang kanak-kanak boleh dilepaskan dengan teguran atau dilepaskan dengan jaminan berkelakuan baik, serta dikenakan syarat tambahan bergantung kepada jenis kesalahan.

Dalam kes tertentu, mahkamah boleh memerintahkan agar hak penjagaan kanak-kanak itu dipindahkan ke pihak lain dalam satu tempoh tertentu seperti keluarga angkat atau ahli keluarga lain, bagi mengelakkan masalah berulang.

Dalam kes lebih berat, pesalah kanak-kanak boleh dikenakan hukuman 10 kali sebatan (yang lebih ringan pelaksanaannya berbanding sebatan biasa) tetapi hukuman ini hanya tertakluk kepada pesalah kanak-kanak lelaki.

Bagi kes jenayah lebih berat melibatkan kanak-kanak berusia di antara 14 ke 18 tahun, dari segi undang-undang mereka tidak boleh diperintahkan untuk dipenjarakan sekiranya mahkamah merasakan ada peluang untuk mereka berubah sekiranya dihantar ke sekolah pemulihan - walaupun dibuktikan bersalah.

Seandainya seorang majistret memerintahkan hukuman penjara dikenakan ekoran tiada pilihan lain, kanak-kanak yang dihukum penjara perlu berusia melebihi 14 tahun menjalani hukuman penjara secara berasingan, ditempatkan di penjara khas bersama banduan-banduan lain yang duduk dalam kategori sama iaitu 'banduan muda' seperti mereka.

Banduan muda tidak dibenarkan bergaul dengan banduan-banduan dewasa lain di penjara.

Walaupun penjara dibenarkan, hukuman paling popular serta sering digunapakai sebagai satu bentuk pemulihan adalah dengan menghantar kanak-kanak ini ke sekolah pemulihan yang diakui selamat.

Mereka akan menjalani sesi sekolah pemulihan selama tempoh 3 tahun dari tarikh hukuman dibacakan atau sehinggalah individu itu mencapai usia 18 tahun atau 21 tahun bagi Sekolah Integriti.

Sekiranya mahkamah merasakan mereka masih perlu ditahan, mereka akan menyambung hukuman di penjara bersama banduan-banduan dewasa lain selepas itu.

Walaupun nama Sekolah Henry Gurney cukup sinonim sebagai sekolah pemulihan kanak-kanak pelaku jenayah di negara kita, sebenarnya terdapat dua jenis sekolah pemulihan yang ada iaitu Sekolah Henry Gurney dan Sekolah Integriti.

Kedua-duanya mempunyai kumpulan sasaran pelajar berbeza namun kedua-duanya dikelolakan oleh Jabatan Penjara Malaysia.

Bezanya, Sekolah Henry Gurney hanya bertanggungjawab menempatkan pesalah yang telah dihukum di bawah Akta Kanak-Kanak 2001.

Sementara dalam kes-kes berbeza di mana seseorang kanak-kanak terlibat dalam jenayah yang turut melibatkan pelaku dewasa lain serta hilang kelayakan untuk dibicarakan di Mahkamah Bagi Kanak-Kanak, mereka yang dijatuhi hukuman akan dihantar ke Sekolah Integriti sebagai 'banduan muda'; kebiasaannya meliputi pesalah berusia 18 ke 21 tahun.

Di seluruh negara, hanya terdapat 3 buah Sekolah Henry Gurney iaitu di Telok Mas, Melaka, Kuching, Sarawak dan Keningau di Sabah.

Manakala terdapat 9 buah Sekolah Integriti telah dibuka iaitu di Sungai Petani, Marang, Bentong, Puncak Alam, Muar, Kluang, Kuching dan Kota Kinabalu. Sebuah Sekolah Integriti khas hanya untuk wanita turut sama dibuka di Kota Kinabalu, Sabah.

Majoriti pesalah yang diarahkan menyertai sekolah-sekolah ini kebiasaannya melakukan jenayah dalam tiga kesalahan; kesalahan samun bersenjata atau tanpa senjata, merogol atau terlibat dalam pergaduhan melibatkan senjata.

Sekolah Henry Gurney Telok Mas, Melaka menjadi sekolah pemulihan terbesar di Malaysia menempatkan lebih 1,000 orang pelajar dalam satu-satu masa.

Di kalangan Sekolah Integriti pula, Sekolah Integriti Sungai Petani dilaporkan mempunyai bilangan banduan muda tertinggi seramai lebih 550 orang dan cawangan Puncak Alam, Selangor pula di tempat kedua.

Dianggarkan terdapat hampir 3,000 pelatih/banduan muda keseluruhannya di seluruh negara meliputi kesemua cawangan Sekolah Henry Gurney dan Sekolah Integriti. Kesemuanya diberikan peluang kedua menerusi penekanan kepada aspek pendidikan dan pembangunan sahsiah.

Kesemua pelajar disediakan kelas pendidikan bermula dari asas 3M iaitu membaca, menulis dan mengira sehinggalah ke peringkat SPM secara dalaman.

Syarat kelayakan pula tidak lah terhad mengikut peringkat umur, bergantung kepada pencapaian pelajar itu sendiri - jadi tidak menghairankan ada pelajar lebih tua akan duduk belajar 3M atau baru memulakan sesi pendidikan menengah.

Bagi pelajar yang berkelayakan dan cemerlang, mereka boleh menyertai skim pendidikan dalam tahanan seterusnya membuka peluang kepada pelajar tersebut menyambung pengajian dalam peringkat diploma dan ijazah di bawah institusi pendidikan swasta yang terlibat.

Uniknya, pelajar yang berjaya mencapai tahap ini tidak perlu membayar yuran pengajian kelulusan yang mereka ambil.

Semua kosnya ditanggung sepenuhnya pihak penjara, dengan anggaran kos sekitar RM12,000 ke RM22,000 seorang bergantung kepada tahap pengajian yang diambil.

Pihak institusi pendidikan juga akan melantik seorang tutor khas yang akan hadir ke sekolah-sekolah juvana yang ada bagi membimbing pelajar secara mingguan.

Kehadiran tutor ini diharapkan dapat membantu mereka mempersiapkan diri apabila dibebaskan dengan tahap pendidikan yang baik, membolehkan mereka tidak lagi ada rasa ingin terlibat dalam aktiviti kurang sihat seperti sebelumnya.


7 Hari Keramaian Yang Dengan Jumlah Manusia Paling Ramai di Dunia

Setiap tahun, umat Islam dari seluruh dunia akan berkumpul di Mekah untuk menunaikan ibadat Haji. Dianggarkan jumlah jemaah dari seluruh dunia termasuk Malaysia yang akan datang menunaikan Haji pada setiap tahun mencecah 2 juta orang. Jumlah yang cukup ramai.

Namun, tahukah ada apakah hari keramaian yang merekodkan jumlah penyertaan paling ramai di dunia? Kali ini, kami akan kongsikan 7 daripadanya. Jangan terkejut, jumlahnya begitu ramai sehinggakah ada daripadanya yang merekodkan jumlah kedatangan melebihi jumlah rakyat Malaysia yang bejumlah 32.75 juta (suku pertama 2021)!

Kaedah menentukan berapa banyak orang dalam suatu acara adalah melalui analisis saintifik berdasarkan gambar, video atau kedua-duanya. Berdasarkan kualiti gambar, kiraan jumlah kepala secara fizikal atau untuk mengira kehadiran berdasarkan kepadatan orang dalam kawasan yang serupa boleh dilakukan.

Ziarah Arbaeen dipercayai adalah perhimpunan tahunan terbesar di dunia. Ia diadakan di Iraq dan dihadiri oleh lebih daripada 10 juta umat Islam Syiah setiap tahun. Pada tahun 2017, dianggarkan 14 juta pengikut Syiah telah menghadiri aktiviti ini. Perhimpunan agama ini bertujuan memperingati kematian cucu Nabi Mohammad.

Dalam ibadat ini, peserta akan melakukan perjalanan ke kota Karbala dengan berjalan kaki. Peserta akan diiberikan barang keperluan seperti tempat tinggal, makanan, pakaian dan lain-lain oleh masyarakat setempat ketika mereka melakukan perjalanan ke Karbala, upacara yang dipercayai dapat membersihkan dosa

Acara pengebumian ini diyakini ramai sebagai perhimpunan pengebumian terbesar dalam sejarah manusia. 15 juta orang menghadiri acara itu di Chennai untuk mengenang bekas Ketua Menteri Tamil Nadu, C. N. Annadurai pada 1969. Beliau sering digelar sebagai "Anna" yang bererti "abang besar".

Beliau sangat dihormati sebagai penutur dan penulis dan menjadi sangat popular setelah menjadikan bahasa Tamil sebagai bahasa rasmi negeri, menolak bahasa Hindi. Beliau meninggal dunia setelah didiagnosis menderita barah mulut yang disebabkan oleh tabiatnya mengunyah tembakau.

Pada tahun 2001, lebih daripada 20 juta orang berkumpul di kawasan yang lebih kecil dari 20 km persegi. Perayaan yang berakar umbi dalam agama Hindu ini disambut di seluruh India, tetapi perhimpunan damai terbesar berlaku di kota Allahbad.

Menurut mitologi Hindu abad pertengahan, dewa Hindu, Dewa Wisnu, menjatuhkan periuk 'Amrita' yang mengandungi minuman melambangkan keabadian di empat tempat yang berfungsi sebagai tempat ibadat ziarah ini dilakukkan iaitu di tebing Sangam, pertemuan sungai suci Ganga, Yamuna dan Saraswati.

Ibadah Ziarah Arbaeen 2016 mencatatkan penyertaan sekitar 25 juta orang. Ramai jemaah yang melakukan perjalanan ke Karbala datang dari Baghdad atau lebih jauh lagi, melakukan perjalanan selama berhari-hari dengan berjalan kaki untuk mengunjungi tempat-tempat suci yang lain.

Terdapat juga orang-orang setempat yang datang untuk menolong jemaah dalam perjalanan mereka dengan menyediakan makanan, pertolongan cemas dan juga perkhidmatan pergigian percuma, jika diperlukan, semuanya atas semangat belas kasihan.

Walaupun ibadah ini disertai oleh berjuta-juta orang jemaah, majoriti daripadanya berasal dari Baghdad. Keselamatan di ibu kota Iraq dipertingkatkan pada tahun 2015 dibandingkan dengan tahun-tahun sebelumnya dengan kebanyakan jemaah perlu menjalani pemeriksaan sebelum mereka dapat meneruskan perjalanan.

Baghdad dan sebahagian besar kawasan di selatan Baghdad "terhenti" pada hari-hari sebelum Arbaeen, kerana beberapa bahagian lebuh raya akan ditutup dan disediakan untuk jemaah berjalan kaki dan hanya untuk kenderaan yang dibenarkan.

Perhimpunan keagamaan di Kumbh Mela adalah berdasarkan kepercayaan Hindu tentang bagaimana para dewa dan syaitan berperang untuk menghasilkan cecair yang membolehkan hidup kekal abadi, menumpahkan empat titis ke bumi yang kemudian menjadi sungai suci di mana perhimpunan ini diadakan.

Peserta yang perhimpunan ini percaya bahawa mereka akan mandi di sungai dalam hakikat untuk mendapatkan apabila memasuki satu daripada sungai suci tempat acara ini berlangsung. Sebaik sahaja festival ini dimulakan, ia boleh berlangsung dari satu hingga tiga bulan.

Perhimpunan Kumbh Mela tahun 2013 adalah perhimpunan damai terbesar manusia yang pernah direkodkan. Upacara Hindu ini disambut setiap 12 tahun. Tapak setiap perhimpunan bersilih ganti di antara empat sungai yang dianggap suci oleh penganut agama Hindu dan menarik orang dari semua jenis gaya hidup untuk merayakan kepercayaan mereka.

Di antara mereka yang hadir adalah sadhus, golongan yang dianggap suci yang menjalani ujian fizikal yang ketat dan tetap bertelanjang sepanjang tahun. Perhimpunan tahun 2013 di Kumbh Mela ini begitu besar sehingga dianggap berisiko tinggi oleh sistem kesihatan tempatan.


Ini 5 Manfaat Kesihatan Menaiki Roller Coaster

Roller coaster bukanlah sesuatu yang dikaitkan dengan manfaat kesihatan. Walaupun ia selamat untuk dinaiki, roller coaster dirasakan sangat berbahaya dan membuatkan orang yang menaikinya menjadi takut.

Namun begitu, masih ramai yang gemar menaiki roller coaster dan mungkin rasa takut inilah yang menjadi penyebab mengapa sebilangan orang sanggup menunggu berjam-jam hanya untuk menaiki roller coaster selama 30 saat.

The New York Times melaporkan bahawa sesetengah orang terutamanya mereka yang mempunyai keperibadian gemar mencari sesuatu yang mendebarkan sebenarnya menginginkan ketakutan.

Individu yang menikmati keseronokan dan ketakutan menaiki roller coaster mungkin mempunyai struktur otak yang sedikit berbeza daripada orang lain.

Mereka mungkin mempunyai sedikit ketidakseimbangan dari segi bahan kimia dalam otak yang menyebabkan mereka mahu meningkatkan tahap ghairah dan keseronokan.

Apa yang menariknya adalah ketakutan menaiki roller coaster ini juga boleh membawa kebaikan kepada kesihatan (kecuali wanita hamil, pesakit jantung dan kardiovaskular).

Mungkin ramai di antara kita tidak pernah terfikir bahawa menaiki menaiki roller coaster boleh mengeluarkan batu karang.

Walaupun ia kedengaran seperti agak pelik, namun menurut kajian, ia boleh berlaku.

Journal of the American Osteopathic Association mendapati bahawa lonjakan pergerakan berkelajuan tinggi roller coaster mampu membuatkan batu karang terkeluar dari badan pesakit, terutamanya jika mereka duduk di tempat duduk belakang roller coaster.

Satu teori yang menjelaskan mengapa menaiki roller coaster dirasakan sangat menyeronokkan mempunyai kaitan dengan menghilangkan tekanan atau stress.

Dr. Epstein, seorang ahli psikologi di University of Massachusetts, memberitahu New York Times bahawa, "Konsentrasi penuh yang dapat mengosongkan minda dari segalanya sementara waktu dapat melegakan anda dari semua konflik yang dialami. Walaupun ia menakutkan, ia adalah satu cara untuk mengusir fikiran yang mengganggu,".

Menaiki roller coaster dapat membantu anda melupakan semua masalah harian, walaupun hanya untuk beberapa saat sahaja.

Sekiranya anda pernah mengatasi rasa takut terhadap ketinggian atau apa-apa fobia, kemungkinan besar anda akan berasa sangat gembira dan bebas selepas ia berlaku.

Perkara yang sama boleh berlaku dengan menaiki roller coaster di mana ia dapat mengatasi rasa takut anda.

Dan dengan ini, anda akan menjadi lebih yakin dan berani dalam segala aspek kehidupan yang lain.

Fobia juga boleh memberi kesan fisiologi yang sangat terbatas, seperti berpeluh dan gementar, jadi menghilangkan rasa fobia dengan menaiki roller coaster dapat membantu masalah ini daripada berlanjutan.

Roller coaster (dan juga aktiviti mendebarkan yang lain) biasanya disertai dengan pernafasan yang laju, tetapi itu tidak bermakna bahawa ia buruk bagi pesakit asma.

Malah, satu kajian yang dilaporkan oleh Perpustakaan Perubatan Nasional Amerika Syarikat melaporkan bahawa pesakit asma mencatatkan pernafasan yang lebih normal semasa dan selepas menaiki roller coaster.

Walaupun begitu, jika anda adalah seorang pesakit asma, anda tidak digalakkan untuk melakukan sedemikian sebelum mendapatkan nasihat daripada doktor.

Salah satu sebab mengapa kita seronok menaiki roller coaster adalah kerana ia dapat membuatkan berasa tidak selesa dalam keadaan tertentu.

Dan ini adalah perkara yang membantu seorang wanita Inggeris menyedari bahawa dia mempunyai tumor otak yang sebelum ini langsung tidak dikesan.

Menurut Daily Mail, Sally Dare mula berasa sakit kepala dan pening-pening selepas menaiki roller coaster di Florida.

Apabila keadaan itu menjadi semakin teruk, Sally menemui doktor dan didiagnosis menderita tumor otak.

Pergerakan roller coaster kemungkinan melonggarkan tumor tersebut dan membuatkannya dapat dikesan lebih awal.

Keadaannya bertambah buruk, dia pergi berjumpa doktor dan didiagnosis menderita tumor otak.


5 Perangai Pelik Netizen Sebagai Pengguna Online Shopping

Dua dekad dulu, nak jumpa orang yang berani beli barang secara dalam talian memang susah disebabkan kekangan dari segi pembayaran yang perlu menggunakan kad kredit, kos penghantaran yang tinggi serta ketiadaan pengendali tempatan yang mampu meyakinkan orang ramai, untuk cuba membeli-belah dalam talian.

Pembukaan banyak portal beli-belah dalam talian yang berorientasikan masyarakat kita akhirnya mula menarik minat lebih ramai individu masyarakat untuk membiasakan diri dengan 'on-line shopping.'

Walaupun begitu ada beberapa perkara lucu yang sering dijadikan tabiat segelintir pengguna di kalangan ahli masyarakat kita, yang dapat kita saksikan setiap hari.

Sekiranya anda rajin menelaah gedung beli-belah dalam talian, anda akan mendapati wujud beberapa syarikat menjual pakej mencetak gambar sama ada dalam bentuk kepingan atau buku berformat khas.

Dengan harga yang murah, memang ramai yang membeli pakej-pakej ini.

Apa yang agak menghairankan, jika anda buka ruangan ulasan produk yang ditawarkan - ramai pengguna yang memuatnaik gambar peribadi mereka yang telah pilih untuk cetakan DALAM FORMAT ASALNYA!

Ini mengakibatkan banyak sekali gambar-gambar fail JPEG bersifat peribadi dimuatnaik sebagai bukti produk yang dibeli bagus. Sedangkan yang sepatutnya dikongsikan hanyalah buku atau cetakan gambar itu sendiri yang telah siap diterima.

Dah macam Facebook pula ruangan ulasan produk-produk ni bila gambar kahwin, gambar melancong, gambar anak-anak pun dimuatnaik sebagai 'bukti' cetakan syarikat tu bagus.

Tolonglah jangan muatnaik gambar peribadi anda lagi. 'Softcopy' gambar anda tidak menggambarkan bukti cetakan yang anda terima cantik-cantik belaka! Tolong faham perbezaannya! Tolong! Kami tak mahu lihat gambar anda melancong di gedung dalam talian.

Semua portal beli-belah online ada menyediakan ruangan 'tanya dan jawab' atau Q&A sebagai ruang interaksi sekiranya bakal pelanggan ingin menanyakan sesuatu kepada penjual terus berkenaan produk.

Namun ruangan ini dalam masa sama turut menjadi ruang untuk pelanggan yang marah-marah atau tak puas hati menyuarakan masalah mereka berkenaan perkhidmatan yang diterima.

Selain ruangan Q&A yang disalahguna untuk mengadu, ruangan ulasan produk pun menerima nasib serupa.

Tempat yang sepatutnya menjadi ruangan yang disediakan sepatutnya untuk mengulas kualiti produk yang diterima menjadi ruangan aduan berkenaan isu serta masalah yang dihadapi.

Jika anda menghadapi masalah dengan produk itu, selesaikanlah dulu isu tersebut dengan penjual sebelum memuatnaik ulasan dan komentar anda ya!

Kami tidak tahu kenapa ramai sangat orang Malaysia gemar memuatnaik gambar produk yang telah mereka terima yang masih dalam bungkusannya, sebagai bukti ulasan berkenaan produk.

Adakah ini disebabkan ketakutan kita bahawa produk yang kita pesan dikhuatiri tidak sampai, jadi kita beramai-ramai pakat memuatnaik gambar bungkusan yang selamat hadir bagi meyakinkan orang ramai penjual itu tak menipu?

Sebab utama ruangan ulasan pembeli disediakan, adalah untuk membolehkan kita mengulas berkenaan kualiti produk tersebut. Sekiranya anda memuatnaik gambar pakej yang dihantar, ini menunjukkan anda bukan sahaja masih belum menggunakan produk itu malahan buka dari bungkusan pun belum.

Jadi bagaimana anda boleh mengulas berkenaan kualiti produk yang anda beli?

Jika ada pihak menyalahgunakan ruangan Q&A dan ulasan untuk mengadu tentang masalah perkhidmatan, ada satu kumpulan pengguna lain pula yang cukup gemar meninggalkan ulasan dalam format sebegini:

"Dah terima dengan selamat. Belum guna, tapi servis terbaik! Bagi 5 bintang!"

Aduh, aduh, aduh. Portal beli belah kita dipenuhi 'ulasan-ulasan' sebegini tak kiralah di mana-mana sekalipun walaupun realitinya semua portal membahagikan ruangan maklum balas pembeli kepada 3 ruangan; produk, servis dan penghantaran.

Ramai pengguna bukan saja mengaku belum menggunakan produk yang telah mereka terima, tetapi realitinya hanya mengulas berdasarkan kualiti servis dan penghantaran yang sepatutnya dibuat dalam ruangan berbeza.

Apa yang menjadi masalah - majoriti pengguna online portal menggunakan kaedah serupa.

Adalah segelintir yang benar-benar cuba mengulas tentang produk. Sebab itulah penulis akan tengok betul-betul bila sesuatu produk itu tinggi sangat penilaiannya kerana masalah belum guna dah ulas ni berleluasa berlaku.

Pengendali portal pun satu hal. Mereka sendiri menggalakkan pembeli ulas cepat-cepat, sebab nak bagi mata ganjaran rebat. Akhirnya ramailah yang letak ulasan produk itu baik, bagus dan terbaik tapi produk masih dalam kotak baru sampai sejam lalu.

Cuba anda buka portal dalam talian, cari produk yang popular atau selalu orang beli.

Klik pada ruangan ulasan dan cari ulasan yang hanya memberikan 1 bintang pada produk. Banyak ulasan 1 bintang ni akan berbunyi 'saya beli 5 barang, tapi dapat 4 saja! Sebab itu saya bagi 1 bintang!' atau 'posmen teruk sebab tu saya bagi bintang rendah!'

Pening membaca pengguna kita sewenang-wenangnya memberikan ulasan yang buruk kepada sesuatu produk, hanya disebabkan oleh masalah perkhidmatan yang telah mereka terima tanpa cuba menyelesaikannya terlebih dahulu.

Selain 'beli 5 dapat 4', antara format lain yang cukup digemari masyarakat kita adalah 'bungkusan kemik, nasib baik produk ok jadi 2 bintang' atau 'delivery lambat, 1 bintang'.

Mungkin untuk syarikat besar, ulasan-ulasan sedemikian rupa kurang memberikan impak pada hasil jualan mereka tetapi sekiranya penjual adalah peniaga kecil, pasti sukar juga bagi mereka meyakinkan bakal pembeli sekiranya ulasan sebegitu memenuhi ruang niaga mereka.

Ada sebabnya fungsi mesej peribadi disediakan membolehkan kita sebagai pembeli menghubungi penjual terus bagi menyelesaikan isu atau masalah yang timbul.

Tetapi nampak pembeli kita sendiri lebih gemar menyuarakan ketidakpuashatian di peringkat awam terlebih dahulu. Paling kesian, peniaga yang terkesan akibat masalah kurier atau penghantaran yang lambat.

Dah la bukan salah mereka, tetapi produk mereka pula yang negatif reputasinya disebabkan oleh keculasan pihak ketiga.


Haiwan Hibrid Lembu Dengan Kambing - Himalaya Takin

Haiwan kambing dan lembu sangat mudah dibezakan berdasarkan bentuk dan saiz fizikalnya. Namun, di kawasan pergunungan Himalaya terdapat satu spesis haiwan yang dianggap hibrid kedua haiwan ini. Dikenali sebagai "Takin", haiwan ini hanya boleh ditemui di kawasan pergunungan Himalaya.

Takin kelihatan seperti seekor makhluk fantasi dari buku kanak-kanak. Dengan tanduk antelope kambing terestrial berbulu, makhluk yang menonjol ini mempunyai muncung panjang dan bulat, badan yang tegap dan gagah, empat kaki pendek, dan kuku dua jari kaki yang besar.

Tetapi mungkin ciri fizikal takin yang paling menyerlah adalah ukuran badannya yang mengagumkan. Haiwan ini boleh mempunyai berat hingga 770 paun dan panjangnya boleh mencecah hingga tujuh kaki. Walaupun ia adalah haiwan nasional Bhutan, anda tidak mungkin menemukannya dalam kartun, sebagai maskot sukan atau dalam video dokumentari yang popular.

Walaupun habitatnya merangkumi banyak negara termasuk bahagian India, Bhutan dan Myanmar, kebanyakan pencinta haiwan dan pemerhati mamalia mendakwa haiwan ini lebih banyak ditemui di China.

Takin adalah mamalia keluarga Bovidae yang merangkumi kambing, lembu dan antelop. Ia juga berkongsi sebahagian wilayahnya dengan beruang panda. Walaupun menyerupai lembu kasturi (musk ox) atau bahkan kambing yang disilangkan dengan seekor kijang, genetik takin sebenarnya paling hampir sama dengan kambing liar.

Penampilan takin yang luar biasa menampilkan gabungan ciri-ciri dari keluarga bovidnya, termasuk berbulu tebal yang boleh terdiri dari warna dari coklat kemerahan hingga warna keemasan putih berkrim. Dalam sejarah, ia pernah digelar sebagai lembu berkulit emas kerana bulunya yang berkilat.

Bulu emasnya begitu menarik perhatian, malah ada yang percaya takin emas menjadi inspirasi kisah "Golden Fleece" dalam mitologi Yunani kuno. Menurut mitos, pernah ada seekor haiwan bewarna keemasan dan bersayap yang dikenal sebagai Chrysomallos, yang merupakan anak dewa laut Poseidon.

Chrysomallos dikorbankan dan kulitnya dikumpulkan dan seorang pahlawan bernama Jason yang ditugaskan untuk mengambilnya untuk menuntut takhta kerajaannya. Tentunya tidak masuk akal bahawa khabar angin mengenai kulit emas yang benilai dan indah dapat berjalan sendirian dari Himalaya ke pantai Laut Hitam, tempat mitos ini berasal.

Selain warna bulu yang luar biasa, takin mempunyai ciri-ciri lain yang memungkinkannya untuk hidup di persekitaran pegunungan Himalaya yang sejuk. Salah satu ciri itu adalah bentuk hidungnya yang unik.

Tetapi hidung takin sebenarnya membantunya untuk mengekalkan kehangatan dalaman. Hidungnya yang besar mempunyai rongga sinus yang besar di mana udara dapat memanaskan badan sebelum memasuki paru-paru haiwan ini. Udara hangat ini sangat membantu memastikan segala yang ada di dalam badan takin tetap hangat dan selesa.

Satu lagi teknik penyesuaian takin yang agak unik adalah minyak yang dikeluarkan oleh keseluruhan badannya. Minyak yang mempunyai bau yang menyengat ini menghasilkan satu lapisan penyimpanan haba dan tahan air yang juga membolehkannya menandakan wilayahnya dengan mudah dengan hanya mengelap pada pokok dan rumput berdekatan.

Takin biasanya dijumpai dalam kumpulan keluarga kecil yang terdiri daripada 20 ekor, walaupun takin yang lebih tua lebih banyak hidup bersendirian. Pada musim panas, kawanan sehingga 300 ekor berkumpul boleh ditemui di lereng gunung. Kumpulan takin sering muncul dalam jumlah yang banyak apabila terdapat tempat makan yang baik, sumber garam atau sumber mata air panas.

Proses mengawan berlaku pada bulan Julai dan Ogos. Takin jantan dewasa akan bersaing untuk menjadi dominan dengan berlawan secara langsung dengan lawan dan kedua-dua jantina takin menggunakan aroma air kencing mereka sendiri untuk menunjukkan dominasi dan menarik perhatian pasangan.

Seekor takin biasanya dilahirkan selepas tempoh kehamilan sekitar lapan bulan. Takin berhijrah dari padang rumput di kawasan tinggi ke kawasan yang lebih rendah dan lebih berhutan pada musim sejuk dan menyukai tempat yang cerah ketika matahari terbit.

Apabila batuk dihasilkan sebagai tanda ancaman, seluruh kawanan takin akan berlari dan bersembunyi disebalik tumbuh-tumbuhan berdekatan biasanya di sebalik rimbunan buluh dan rumput tinggi lainnya. Takin adalah herbivora diurnal, yang bermaksud bahawa ia memakan banyak pada waktu subuh dan senja, seperti anggota keluarga Bovidae yang lain.

Takin makan pada awal pagi dan lewat petang dengan meragut pelbagai jenis daun dan rumput serta rebung dan bunga. Takin memakan pelbagai jenis tumbuhan daripada 65 spesies yang berbeza.

Mereka pernah dilihat berdiri di kaki belakang mereka untuk memakan daun setinggi 3.1 m (10 kaki). Garam juga merupakan bahagian penting dalam diet mereka dan satu kumpulan takin mungkin tinggal di lokasi simpanan mineral selama beberapa hari untuk menjilat garam ini.

Pengambilan garam dan mineral sangat penting untuk diet mereka dan oleh itu mempengaruhi corak migrasi mereka, kerana takin akan bergerak untuk mencari sumber garam. Mineral-mineral ini membolehkan mereka memecah sebarang toksik dalam sistem badan mereka dari pelbagai flora yang mereka makan.

Ancaman terbesar bagi takin adalah manusia akibat kehilangan habitat dan pemburuan secara haram. Pemburu mencari takin untuk dijual sebagai daging eksotik dan juga tanduknya yang cantik dan warna kulitnya yang keemasan.

Namun, ancaman terbesar untuk mereka bertahan hidup adalah kehilangan habitat. Populasi mereka semakin berkurang dan empat subspesiesnya disenaraikan sebagai terancam mengikut pangkalan data International Union for Conservation.

China membuat langkah untuk memelihara bukan hanya takin tetapi juga banyak penduduk hutannya dengan menggazetkan hutan simpan yang diberi nama Laohegou Land Trust Reserve pada tahun 2013. Pemeliharaan kawasan seluas 27,325 hektar ini akan membantu memastikan bahawa haiwan-haiwan luar biasa dari hutan-hutan di Asia ini dilindungi.


Apakah Warganegara Bayi yang Dilahirkan Dalam Pesawat Antarabangsa?

Pernahkah terlintas di fikiran anda apa yang berlaku sekiranya seorang wanita melahirkan anak ketika berada di dalam penerbangan antarabangsa? Sebagai contoh, pesawat dari Malaysia ke United Kingdom akan melalui beberapa sempadan negara lain sebelum sampai ke destinasi.

Jika bayi itu dilahirkan ketika pesawat memasuki sempadan India, adakah bayi itu menjadi warganegara India, warganegara Malaysia (mengikut ibu bapanya) atau warganegara UK di mana pesawat mendarat dan segala urusan domukentasi kelahiran dilakukan?

Walaupun kebanyakan penerbangan meletakkan syarat bahawa wanita dalam tempoh kehamilan 28 minggu dan ke atas tidak dibenarkan menaiki pesawat, namun dalam beberapa kes tertentu ia dibolehkan.

Ada juga syarikat penerbangan yang membenarkan ibu mengandung menaiki pesawat sehingga selewat-lewatnya sebelum 36 minggu kehamilan.

Terdapat beberapa kes di mana bayi dilahirkan dalam penerbangan antarabangsa sejak penerbangan komersial mula diperkenalkan. Walaupun dilahirkan dalam keadaan yang unik, apa yang menjadi perdebatan ialah kewarganegaraan bayi itu.

Persoalan kewarganegaraan ini sebenarnya agak rumit dan bergantung kepada banyak faktor. Ini kerana, tiada peraturan universal bagaimana untuk menentukan kewarganegaraan seorang bayi yang lahir di dalam penerbangan antarabangsa.

Sebahagian negara mengikuti undang-undang jus sanguinis (right of blood), yang bermaksud kewarganegaraan bayi itu ditentukan oleh kewarganegaraan salah seorang atau kedua-dua ibu bapanya.

Beberapa negara lain seperti Amerika Syarikat dan Canada pula menggunakan undang-undang jus soli (right of the soil), di mana kewarganegaraan bergantung kepada tempat dia dilahirkan tanpa mengira asal-usul ibu dan bapanya.

Menurut Jabatan Luar Negeri Amerika Syarikat, seorang bayi yang dilahirkan di ruang udara negara itu boleh menjadi warganegara Amerika Syarikat.

Walau bagaimanapun, bayi itu juga boleh memiliki dua kewarganegaraan jika ibu dan bapanya berasal dari negara yang membolehkan seseorang itu memiliki dua kewarganegaraan.

Ada sebahagian negara di seperti Australia, Mesir, Bangladesh dan UK membenarkan rakyatnya memiliki dua kewarganegaraan (dual citizenship). Sekiranya ibu bapa bayi itu berasal dari negara seperti ini, maka bayi yang dilahirkan di Amerika itu boleh mempunyai dua kewarganegaraan.

Namun, sebahagian lagi negara seperti Malaysia, Singapura, Jepun dan Arab Saudi pula tidak membenarkan rakyatnya memiliki dua kewarganegaraan.

Ini bermakna, ibu bapa bayi tersebut perlu memilih sama ada anak mereka menjadi warganegara Amerika atau negara asal mereka sendiri.

Walaupun peraturan jus soli yang digunakan Amerika Syarikat dan Canada kelihatan lebih mudah, namun peraturan yang umum digunakan oleh kebanyakan negara adalah jus sanguinis (right of blood).

Ini bermakna kebanyakan bayi yang dilahirkan dalam di ruang laut atau udara antarabangsa berkemungkinan akan diberikan kewarganegaraan yang sama dengan ibu dan bapanya.

Namun, beberapa senario unik juga telah diambil kira. Konvensyen Pertubuhan Bangsa-Bangsa Bersatu pernah membincangkan isu kewarganegaraan bayi yang dilahirkan dalam penerbangan antarabangsa oleh ibu yang tidak mempunyai kewarganegaraan rasmi (pelarian atau negara dibubarkan).

Menurut perjanjian Reduction of Statelessness yang dikeluarkan oleh PBB, kewarganegaraan bayi yang dilahirkan itu bergantung kepada di mana pesawat itu didaftarkan.

Sebagai contoh, jika ibu bayi itu menaiki pesawat British Airways dari Amsterdam ke Russia, maka bayi itu akan didaftarkan sebagai warganegara British berdasarkan di mana pesawat itu didaftarkan.

Walaupun amat jarang berlaku, namun ia bukanlah sesuatu yang mustahil. Dari masa ke semasa, ada sahaja kejadian bayi dilahirkan di ruang udara atau lautan antarabangsa.

Beberapa tahun lalu, ada seorang wanita Belanda melahirkan seorang bayi perempuan ketika pesawat berada di ruang udara Lautan Atlantik menuju ke Amerika Syarikat. Bayi mendapat dua kewarganegaraan iaitu Belanda dan Amerika.

Malah, bayi yang dilahirkan di dalam pesawat juga ada kalanya mendapat layanan istimewa. Seorang bayi yang dilahirkan di dalam pesawat Spirit Airlines pada 2017 akan diberikan satu tiket percuma pada setiap hari jadinya oleh syarikat penerbangan itu.

Dalam satu kejadian lain, seorang wanita melahirkan anak lima minggu lebih awal dalam penerbangan Cebu Pasific Airlines dari Dubai ke Manila pada tahun 2016. Sebagai penghargaan, syarikat penerbangan itu memberikan 1,000,000 batu penerbangan percuma kepada bayi itu.


8 Fakta Pelik Dan Menarik Tentang Turkmenistan Yang Ramai Tak Tahu

Ketika ini terdapat sekitar 195 buah negara di atas muka Bumi dan antara yang paling kurang dikenali adalah Turkmenistan.

Negara yang terletak di Asia Tengah ini tidak begitu menyerlah dan ini mungkin disebabkan oleh prinsip negara ini sendiri.

Turkmenistan adalah sebuah negara yang satu ketika dahulu diperintah oleh Kesatuan Soviet, terletak di antara Uzbekistan, Iran, Kazakhstan dan Afghanistan.

Ia mempunyai populasi seramai 6.03 juta orang dan sebahagian besarnya beragama Islam iaitu 93.7%.

iluminasi.com kongsikan 8 fakta menarik dan pelik tentang Turkmenistan yang ramai tak tahu.

Turkmenistan sebenarnya merupakan sebuah negara yang mana 70% daripada wilayahnya adalah padang pasir. Jika anda pernah melawat negara ini, pastinya anda menyedari bahawa sebahagian besar daripadanya dilitupi dengan pasir.

Ia merupakan satu ciri geografi yang agak unik. Padang pasir ini diberi nama Gurun Karakum dan ia adalah salah satu gurun yang paling subur di dunia.

Lebih menarik, seluruh kawasan ini sebenarnya adalah sebuah lautan yang tersangat luas sekitar 30 juta tahun yang lalu.

Dari segi pelancongan, Turkmenistan adalah antara salah sebuah negara yang paling kurang dilawati di seluruh dunia.

Pada tahun 2012, dilaporkan bahawa hanya 8,900 pelancong melawati negara ini dan pada tahun 2018, jumlah itu hanya bertambah sedikit kepada 13,000 pelancong.

Jika dibandingkan dengan Malaysia, jumlah ini tersangat rendah di mana negara kita menerima sekitar 25.8 juta pelancong pada tahun 2018. Jumlah ini adalah hampir 2,000 kali ganda berbanding Turkmenistan.

Antara salah satu sebab utama adalah kerana proses visa negara ini yang mengambil masa yang lama untuk disiapkan serta sangat mahal, bukannya kekurangan tempat menarik.

Sama seperti sekutu Turkmenistan iaitu China, sebahagian besar daripada penggunaan internet dan aplikasi yang popular di seluruh dunia disekat daripada digunakan.

Sebagai contoh Instagram, Facebook dan Youtube tidak boleh dilayari di Turkmenistan. Jika anda melawati negara ini, anda masih boleh menggunakan aplikasi tersebut melalui VPN namun ia akan dikesan oleh pihak kerajaan Turkmenistan.

Ramai yang mengatakan bahawa Turkmenistan tidak mahu dunia luar mengetahu terlalu banyak tentang mereka dan begitu juga tidak mahu rakyat mereka tahu terlalu banyak tentang dunia luar.

Ashgabat yang merupakan ibu negara Turkmenistan tercatat dalam Rekod Dunia Guinness kerana memiliki kepadatan bangunan marmar tertinggi di seluruh dunia.

Bandar ini dikenali kerana penuh dengan jalan raya yang luas, air pancut, patung dan bangunan putih berkilau hasil daripada ledakan pembinaan bangunan ketika pemerintahan bekas presiden Sappar-murad Niyazov.

Ini berlaku sebaik selepas negara ini mendapat kemerdekaan dari Kesatuan Soviet pada tahun 1991.

Pendidikan dan celik huruf adalah sesuatu yang tersangat penting dan sangat dititikberatkan di Turkmenistan.

Negara ini mempunyai undang-undang di mana setiap kanak-kanak diwajibkan untuk bersekolah.

Kerajaan Turkemenistan berasakan bahawa ini adalah cara terbaik untuk mengekang segala jenis ekstremisme di dalam negara dan ini adalah munasabah kerana negara ini memiliki komuniti yang sangat rapat.

Oleh itu, Turmenistan mahu memastikan rakyat mereka faham tentang negara mereka dan tahu apa sebenarnya yang dimahukan oleh kerajaan.

Turkmenistan mempunyai presiden pertama pada tahun 1991 seperti yang dijelaskan di atas, iaitu Sappar-murad Niyazov dan beliau memerintah negara ini sehingga tahun 2006.

Ketika memegang kuasa sebagai pemerintah, Niyazov terkenal dengan mewujudkan pelbagai undang-undang yang agak tidak masuk akal.

Disebabkan ini, Turkmenistan dikenali sebagai negara dengan undang-undang pelik seperti pengharaman opera, penggunaan gigi emas dan pakaian berasaskan spandex tidak dibenarkan.

Beliau mendasarkan banyak undang-undangnya untuk menjaga budaya Turkmenistan dan sebahagian daripada alasan di sebalik undang-undang pelik ini adalah untuk mendapatkan kawalan penuh.

Malah, Niyazov menukar hari dalam seminggu berpadanan dengan nama ahli keluarganya.

Kebanyakan daripada undang-undang ini kemudiannya diubah oleh presiden baharu, namun begitu muncul pula undang-undang pelik lain seperti kereta berwarna hitam diharamkan, dan putih dibenarkan kerana dikatakan membawa tuah.

Turkmenistan memiliki rizab minyak dan gas ke-6 terbesar di dunia. Pada Januari 2016, negara ini mempunyai anggaran simpanan gas asli sekitar 7.5 trilion meter padu.

Menurut jurnal minyak dan gas, negara ini merupakan pemegang rizab gas asli keenam terbesar di seluruh dunia dan merupakan antara 15 pengeluar terbesar gas asli kering pada tahun 2015.

Namun dalam tahun-tahun kebelakangan ini, jualan minyak Turkmenistan merudum dengan begitu drastik dan ekonomi mereka semakin bergelut berikutan penurungan pembelian oleh China dan Rusia.

Jika anda ingin melawati negara ini, ada berita yang kurang menyenangkan dari Turkmenistan. Turkmenistan adalah negara paling mahal di Asia Tengah dan salah satu negara yang paling susah untuk dilawati di dunia.

Salah satu sebab mengapa ini berlaku adalah seperti yang dinyatakan di atas iaitu proses mendapatkan visa yang sangat lama.

Untuk mendapatkan visa di Turkmenistan, anda perlu menempah pakej pelancongan dan pakej ini biasanya berharga sekitar RM8,000.

Jadi, pelawat tidak dibenarkan melawat negara ini bersendirian dan perlu diiringi oleh pemandu pelancong pada setiap masa, sama seperti Korea Utara.

Kawah gas Darvaza yang juga dikenali sebagai "Pintu Neraka" atau "Gerbang Neraka", adalah medan gas asli yang runtuh ke dalam sebuah gua berhampiran Darvaza, Turkmenistan.

Ahli geologi Soviet mungkin sengaja membakarnya untuk mencegah penyebaran gas metana dan ia dikatakan terus terbakar sejak tahun 1971.

Kawah gas ini mempunyai keluasan 5,350 meter persegi atau 1⅓ ekar, dengan diameter 69 meter dan kedalamannya 30 meter.

Kawasan sekitarnya juga terkenal bagi perkhemahan padang pasir dan kerajaan Turkmenistan berharap kawah itu menjadi tarikan pelancong yang popular.


Apakah Maksud Sebenar "Abracadabra"

Pertunjukan yang dilakukan oleh seseorang ahli silap mata sentiasa menghiburkan, tidak kira bagi seorang kanak-kanak mahupun orang dewasa. Apabila sudah dewasa kita mulai faham bahawa segala pertunjukan itu bukanlah magis sebaliknya hanyalah sekadar helah yang dibuat (dengan teknik tertentu) untuk menipu mata kita.

Satu ungkapan yang biasa kita dengar diungkapkan oleh seorang ahli silap mata adalah "abracadabra"? Apakah maksud perkataan ini? Adakah ianya mempunyai signifikasi tertentu bagi seorang ahli silap mata?

Perkataan ini sangat terkenal sejak dahulu lagi sehingga banyak orang abad pertengahan yang sakit akan bergantung pada pemakaian tangkal azimat berbentuk segitiga terbalik denngan perkataan "abracadabra" terukir di atasnya. Adakah perkataan ini benar-benar mempunyai kuasa magis?

Setiap baris yang menuju ke bucu bawah segitiga akan kehilangan huruf akhir kata, sehingga akhirnya berakhir hanya dengan huruf "a" di bahagian bawah. Mengikut kisah-kisah lagenda orang dahulu, dengan pemakaian tangkal azimat ini orang yang sakit menjadi sedikit lebih sihat setiap kali perkataan ini dibacakan dengan kuat.

Jadi dari manakah asal-usul perkataan ini? Ternyata, terdapat beberapa teori mengenai asal -usulnya.

Terdapat beberapa teori dari mana asal usulnya. Pertama, perkataan ini mungkin berasal dari perkataan yang mempunyai perkaitan dengan perkara magis iaitu “abraxas” yang hurufnya, dalam numerologi Yunani, jika ditambah berjumlah 365 yakni jumlah hari dalam setahun.

Mungkin golongan bijaksan dahulu menganggap ini adalah perkataan yang "kuat" dan entah bagaimana menciptakan "abracadabra" darinya dan mengubahnya menjadi "ubat" melalui tangkal azimat.

Selain itu juga, perkataan ini mungkin berasal dari kata Ibrani untuk "ayah, anak dan roh kudus" - "ab, ben, dan ruach hakodesh" ataupun ia mungkin berasal dari frasa Aramaic "avra kadavra". Sayangnya, tidak ada bukti penulisan yang ditemui untuk menyokong teori ini.

Peminat Harry Potter pula mungkin tahu bahawa perkataan "avra kadavra" inilah yang digunakan JK Rowling dalam bukunya. Dalam sebuah temu bual, beliau  menyatakan bahawa frasa aslinya bermaksud "membiarkan perkara itu musnah" yang diadaptasi daripada frasa Aramaic.

Asal-usul sebenar perkataan ini sering diperdebatkan, tetapi salah satu catatan tertua yang kita miliki tentang perkataan "Abracadabra" yang digunakan adalah ungkapan daripada Serenus Sammonicus pada abad ke-2 Masihi dalam buku Liber Medicinalisnya (kadangkala dikenali sebagai De Medicina Praecepta Saluberrima)

Serenus Sammonicus merupakan tabib kepada maharaja Rom, Caracalla, yang dalam bab 51 menetapkan agar penderita malaria memakai tangkal azimat yang mempunyai tulisan "abracadabra" yang ditulis dalam bentuk segitiga. Tidak mungkin Sammonicus mengeluarkan perkataan itu sendiri memandangkan perkataan ini telah digunakan sebelum itu.

Kekuatan tangkal azimat ini menurutnya, boleh menyebabkan penyakit berbahaya sembuh. Maharaja Rom yang lain termasuk Geta dan Severus Alexander adalah pengikut ajaran perubatan Serenus Sammonicus dan mungkin juga menggunakan mantra dan azimat ini.

Perkataan ini juga pernah digunakan sebagai formula ajaib oleh kumpulan Gnostik dari sekte Basilides dalam meminta bantuan roh yang untuk melawan penyakit dan musibah. Ia dijumpai pada batu Abraxas, yang dipakai sebagai tangkal. Selepas itu, penggunaannya merebak di luar kumpulan pengikut Gnostik.

Namun apa yang peliknya seperti sekarang ini, masih wujud orang memakai tangkal azimat dengan  perkataan "abracadabra" seperti yang diperkenalkan oleh Sammonicus. Ia dianggap dapat menyembuhkan penyakit, demam dan masalah lain dengan "menyedutnya" dari orang itu dan mengeluarkannya melalui huruf "A" di bawah.

Jelas sekali tangkal ini tidak lebih daripada kesan plasebo pada pengguna, tetapi selepas zaman tersebut masih terdapat lagi segelintir orang yang menggunakannya. Abracadabra masih digunakan sebagai "penawar" hingga abad ke-18, seperti yang dinyatakan dalam buku tahun 1722 oleh Daniel Defoe yang berjudul Journal of Plague Year.

Akhirnya, orang ramai mula meninggalkan kepercayaan takhayul terhadap "abracadabra" dan menjelang abad ke-19 amalan menggantungkan tangkal azimat abracadabra di leher untuk menyembuhkan penyakit telah hilang. Pada ketika ini, perkataan ini mulai membawa makna "sihir palsu" yang kita ketahui hari ini dan sering digunakan oleh ahli silap mata ketika melakukan sebarang pertunjukan.


10 Angkatan Tentera Laut Negara Tanpa Lautan

Agak hairan apabila mendengar negara yang tiada lautan tetapi mempunyai Angkatan Tentera Laut sendiri. Namun, terdapat beberapa sebab mengapa berbuat demikian.

Walaupun tiada lautan, negara-negara ini sebenarnya menempatkan tentera mereka di tasik atau sungai utama. Mereka perlu menjaga keselamatan sekiranya sungai atau tasik menjadi sempadan negara mereka dengan jiran.

Di beberapa negara lain, sungai dan tasik merupakan kaedah termudah untuk menggerakkan tentera ke seluruh negara berbanding jalan darat. Berikut adalah 10 negara yang tidak mempunyai lautan tetapi memiliki Angkatan Tentera Laut.

Terdapat beberapa negara yang bersempadan dengan Laut Kaspia dan salah satunya adalah Azerbaijan. Sebenarnya, Laut Kaspia adalah takungan air di daratan yang terbesar dunia dan tidak bersambung dengan mana-mana lautan. Malah, ia dikategorikan sebagai tasik terbesar dunia.

Ini menjadikan Azerbaijan sebagai negara tiada lautan. Namun, mereka mempunyai Tentera Laut yang beroperasi di Laut Kaspia dengan kekuatan sebanyak 5,000 anggota dan 16 unit kapal perang untuk mengawal sempadan daripada diceroboh negara jiran yang dipisahkan Laut Kaspia.

Pasukan Tentera Laut Bolivia mempunyai kekuatan beberapa ribu anggota. Ketika pasukan itu ditubuhkan, Bolivia memiliki akses ke Laut Pasifik melalui wilayah di Chile. Namun, mereka hilang penguasaan wilayah itu dalam Perang Pasifik.

Kini, Tentera Laut Bolivia hanya melakukan rondaan di Tasik Titicaca dan sungai-sungai utama di negara itu. Bagi rakyat Bolivia, ia merupakan simbol mereka tidak berputus asa dalam mendapatkan kembali akses ke Laut Pasifik.

Republik Afrika Tengah adalah sebuah negara daratan yang dikelilingi oleh beberapa negara seperti Chad, Sudan, Congo dan Cameroon. Namun, mereka mempunyai Angkatan Tentera Laut yang kecil dengan kekuatan 100 anggota dan tujuh bot peronda.

Pasukan ini mengawasi Sungai Ubangi dan beberapa lagi sungai utama negara itu. Pasukan pemberontak dari negara jiran sering memasuki Republik Afrika Tengah melalui sungai utama yang menjadi sempadan negara itu.

Sama seperti Azerbaijan, negara Kazakhstan juga bersempadan dengan Laut Kaspia (lebih dianggap sebagai tasik terbesar dunia). Pada 7 Mei 2003, negara itu menubuhkan Pasukan Tentera Laut atas keputusan presiden.

Mereka beroperasi di Laut Kaspia dengan pangkalan di Aktau. Tentera Laut Kazakhstan mempunyai kekuatan seramai 3,000 anggota dan dilengkapi 14 kapal peronda. Pada 2011, pangkalan penerbangan tentera laut telah dibuka di Aktau.

Angkatan Tentera Laut Laos beroperasi di Sungai Mekong yang merupakan laluan utama negara itu. Sungai Mekong menjadi sempadan Laos dengan jirannya seperti Thailand, Vietnam, Myanmar, China dan Kemboja.

Dengan menggunakan puluhan bot bersiaz sederhana kecil, pasukan tentera itu biasanya terlibat dalam operasi mengawal sempadan negara.

Walaupun Paraguay adalah sebuah negara yang dikelilingi daratan tetapi ia memiliki tradisi angkatan tentera laut yang kuat kerana mempunyai akses ke Lautan Atlantik melalui sungai Paraguay - Parana (negeri di Brazil).

Tentera Laut Paraguay mempunyai 12 pangkalan dengan pangkalan utama di Puerto Saxony di Asuncion. Keseluruhan kekuatan angkatan itu termasuk anggota penerbangan Kor Marin adalah seramai kira-kira 1,950 anggota.

Rwanda mempunyai Angkatan Tentera Laut kecil yang beroperasi di Danau Kivu yang bersempadan dengan Republik Demokratik Kongo.

Pasukan itu terlibat dalam Perang Congo Kedua yang bermula pada Ogos 1998 dan berakhir secara rasminya pada Julai 2003 apabila Pemerintahan Peralihan Republik Demokratik Congo mengambil alih kuasa.

Selepas berpisah dengan Montenegro, Serbia menjadi negara yang dikelilingi daratan. Montenegro yang bersempadan dengan Laut Adriatik telah mewarisi hampir semua jentera tentera laut dari bekas kesatuan itu.

Namun, Serbia masih mewarisi kapal peronda sungai dan kapal penyerang yang beroperasi di Sungai Danube. Kini, Angkatan Tentera Laut Serbia berfungsi seperti sebuah angkatan yang sebenar dengan pasukan yang lebih besar dan kompleks.

Turkmenistan mempunyai sebuah Angkatan Tentera Laut kecil di Laut Kaspia (bukan laut semula jadi). Pasukan itu terdiri daripada 700 anggota dan memiliki 16 kapal peronda.

Intitut Kajian Strategik Antarabangsa melaporkan bahawa Turkmenistan bercadang membentuk angkatan laut sebenar yang berpangkalan di Turkmenbashy dengan satu kapal perang kelas USCG Point dan lima kapal peronda kelas Kalkan.

Uganda mempunyai pasukan yang digelar sebagai Sayap Pertahanan Laut Rakyat Uganda yang beroperasi di Tasik Victoria. Angkatan itu mempunyai kekuatan seramai 400 anggota dan lapan kapal peronda sungai.

Misi utama pasukan itu adalah untuk mengawal keselamatan di sepanjang Tasik Victoria dan Sungai Nil yang menjadi sempadan negara.


Kisah Scammer Yang Berakhir Jadi Jurufoto Berjaya dan Terpuji

Seperti hari-hari biasa, Joel Willie duduk di hadapan komputer cuba mencari mangsa yang dapat menghulurkan bantuan kewangan kepadanya.

'Hello. Nama saya Joel dari Liberia. Saya perlukan bantuan anda untuk membantu saya memulakan perniagaan atau derma bagi memudahkan penghidupan saya,' tulis Joel.

Mesej itu sudah berkali-kali dihantar melalui Facebook Messenger namun dek kesedaran orang ramai terhadap sindiket penipuan warga Afrika, balasannya semakin jarang diterima.

Salah seorang penerima mesej itu adalah Ben Taylor, seorang pegawai pemasaran berusia 32 tahun dari Utah, Amerika Syarikat.

Pada awalnya Ben hanya membalas mesej Joel dengan penuh rasa sarkastik, nak melayan kerenah lelaki yang dia dah sangkakan sejak mula akan cuba menipu.

'Bagaimana boleh saya tolong?' balas Ben. Siapa sangka balasan itu akan memulakan persahabatan yang sangat indah pengakhirannya.

'Boleh tak awak membantu saya? Saya ada pembeli barang elektronik yang beroperasi di New Jersey. Awak hantarkan barang terpakai kepada mereka, keuntungan yang kita dapat kita akan bahagi dua?'

Ayat seperti itu sudah biasa kita dengari bukan? Itu standard modus operandi penipu dari benua Afrika.

Skeptik sejak mula, Ben membalas dengan niat hanya nak mempermainkan 'Joel Willie' yang berani menghubunginya.

Dia menolak permintaan Joel, tetapi Ben menipu memperkenalkan dirinya sebagai seorang pemilik studio fotografi dan berharap agar Joel pula yang dapat membantunya dengan cara berbeza, bagi menjana wang.

Dia mahu Joel membantu menangkap gambar matahari terbenam di Liberia.

Joel mula berbincang soal bayaran. Ben yang hanya ingin bergurau dengan 'penipu' itu menyatakan persetujuan tugasan itu akan dibayar.

Keesokannya selepas perbualan itu, Ben terkejut benar-benar menerima beberapa keping gambar matahari terbenam yang ditangkap menggunakan telefon kamera lama.

Joel menjelaskan dia boleh menangkap gambar yang lebih elok sekiranya ada peralatan kamera yang lebih baik.

Bagi kebanyakan orang, kita tidak lagi akan meneruskan perbualan pada tahap itu tetapi Ben memilih untuk cuba memberikan kerjasama untuk melihat apa akan berlaku.

Dia bersetuju memenuhi permintaan Joel. Selepas berjaya mendapatkan alamat Joel di Liberia, Ben menghantar sebuah kamera paling murah yang mampu diperolehi.

Kos penghantarannya dari Utah ke Liberia saja sudah menyamai kos kamera itu iaitu $60.

Ben tidak berharapan besar perbualan mereka akan berterusan kerana dia tahu kebiasaannya penipu-penipu ini akan diam apabila dah dapat apa yang mereka hajati.

Selepas Joel menerima bungkusan tersebut, dia kembali menghubungi Ben menyatakan persetujuan untuk meneruskan kerjasama 'perniagaan' mereka dan menantikan tugasan seterusnha.

Ben yang masih dalam berniat hendak mempermainkan Joel meminta 20 keping gambar kehidupan masyarakat Liberia.

Seminggu kemudian, 20 keping gambar yang diminta hadir ditangkap menggunakan kamera yang dihantar Ben. Ben meminta 20 keping gambar tambahan dan Joel berusaha mendapatkan gambar terbaik yang boleh diambil.

Situasi ini menyebabkan Ben mula menyedari satu perkara - sekiranya dia terus mempermainkan Joel dengan tugasan-tugasan tersebut tanpa benar-benar membayar servis yang sudah dilakukan oleh Joel, itu akan membuatkan Ben adalah penipu sebenar dalam 'kerjasama' mereka.

Akhirnya, Ben yang sejak mula hanya berniat hendak mencari jalan menipu Joel, hendak tak hendak terpaksa mencari jalan untuk membayar khidmat fotografi yang sudah dibuat lelaki Liberia itu.

Ben memilih untuk menerbitkan kompilasi gambar yang sudah ditangkap Joel, melalui buku berjilid yang diberikan judul By D Grace of God.

Judulnya diambil daripada sumpah Joel semasa perbualan mereka sebelum itu apabila disoal adakah dia sedang cuba menipu.

Melalui platform Indiegogo, Ben melakukan jualan buku foto 16 halaman itu pada harga $8.

Dia berjaya mendapat kutipan lebih $1000 (RM4,200) menghubungi Joel dengan tawaran $500 sebagai bayaran upah.

Ben memberi Joel pilihan keseluruhan amaun yang diperolehi, tetapi meletakkan syarat baki $500 perlulah didermakan kepada masyarakat susah di sekitar kawasan perumahannya yang terletak di daerah Monrovia.

Joel menyatakan persetujuan namun Ben masih lagi menyimpan sangsi, mengandaikan Joel akan menyapu habis duit tersebut.

Sehinggalah pada satu hari Joel menghantarkan gambar dia bersama pelajar-pelajar sekolah dengan beg sekolah baru yang dibeli hasil jualan buku fotonya.

Menyedari dirinya perlu mula melihat semula apa yang berlaku secara serius, Ben melakukan satu tindakan nekad - dia terbang ke Monrovia bagi menemui lelaki Liberia itu secara berdepan.

Tiba di Monrovia, Ben disambut Joel bersama isteri dan 7 orang anaknya.

Dalam pertemuan mereka, Joel menyatakan secara ikhlas sejak mula dia tidak berniat hendak menipu sesiapa.

Dia memang sering menghantar mesej kepada ramai pemilik akaun di Facebook bagi membolehkan dia mencari peluang perniagaan. Nasibnya baik Ben membalas mesejnya walaupun sejak mula hanya untuk mempermainkan dirinya.

Kehidupan di Monrovia sukar dan usaha untuk membesarkan 7 orang anak dengan kemampuan kecil, memang menduga kehidupan Joel.

Jadi dia mencuba setiap hari mencari sesiapa saja yang sudi membantu. Sebab itulah dia serius dengan tugasan fotonya apabila Ben benar-benar menghantarkan kamera kepadanya.

Balasan mesej Ben dilihat sebagai satu peluang Joel mengubah hidupnya.

Jualan buku foto pertama Joel mencecah angka jualan lebih 8,000 unit, dipromosikan melalui media sosial sehingga mencapai kutipan $12,000.

Meneruskan kerjasama, Ben dan Joel kembali dengan siri kedua buku foto mereka By D Grace of God - True Story setebal 60 halaman pada harga $10.

Dengan hasil jualan itu, Joel membayar bil elektrik sekolah berdekatan yang dipotong, mendapatkan guni pakaian terpakai untuk kanak-kanak di sana serta bekalan beras untuk banyak keluarga yang memerlukan.

Kini mereka berdua sudah mempunyai platform sendiri dalam internet untuk jualan, menawarkan buku foto hasil bidikan kamera Joel, t-shirt dan gelas minuman.

Kedua-duanya juga sudah mula memgembangkan perniagaan, menerbitkan buku daripada warga Afrika lain.

Ketika ini platform mereka sedang mempromosikan jualan buku ilustrasi seorang wanita dari Cameroon yang ingin menggunakan platform itu bagi menceritakan kisah hidupnya dan mengutip dana untuk pembedahan.

Siapa sangka - semua kerjasama dan persahabatan ini bermula hanya daripada satu gambar matahari terbenam yang kabur imejnya atas rasa ketidakpercayaan seorang individu kepada individu lain.

Ingat kisah ini setiap kali anda memasang niat hendak mempermainkan penipu-penipu dari Afrika yang menghubungi anda.

Mana tahu, anda akan menemui seorang rakan perniagaan yang boleh diyakini.